Oficiālais Vēstnesis L 226 , 13/08/1987 Lpp. 0002 - 0117



Konvencija par kopīgu tranzīta procedūru AUSTRIJAS REPUBLIKA, SOMIJAS REPUBLIKA, ISLANDES REPUBLIKA, NORVĒĢIJAS KARALISTE, ZVIEDRIJAS KARALISTE UN ŠVEICES KONFEDERĀCIJA, še turpmāk — "Eiropas Brīvās tirdzniecības asociācijas (EBTA) valstis", EIROPAS EKONOMIKAS KOPIENA, še turpmāk — "Kopiena", IEVĒROJOT Brīvās tirdzniecības nolīgumus starp Kopienu un katru no EBTA valstīm; IEVĒROJOT EBTA valstu un Kopienas dalībvalstu ministru un Eiropas Kopienu Komisijas Luksemburgā 1984. gada 9. aprīlī pieņemto Kopīgo deklarāciju par nepieciešamību izveidot Eiropas ekonomikas zonu, jo īpaši, lai vienkāršotu ar robežām saistītās formalitātes un izcelsmes noteikumus; IEVĒROJOT starp EBTA valstīm un Kopienu noslēgto Konvenciju par formalitāšu vienkāršošanu preču tirdzniecībā, ar kuru ieviesta vienota administratīvā dokumenta izmantošana šādā tirdzniecībā, TĀ KĀ šā vienotā dokumenta izmantošana kopīgā tranzīta procedūrā, pārvadājot preces starp Kopienu un EBTA valstīm un starp pašām EBTA valstīm, sekmētu vienkāršošanu, TĀ KĀ šo mērķi vislabāk var sasniegt, tranzīta procedūru, ko pašlaik piemēro preču pārvadājumiem Kopienā, starp Kopienu un Austriju un Šveici, un starp Austriju un Šveici, attiecinot uz tām EBTA valstīm, kas to nepiemēro, IEVĒROJOT arī Ziemeļvalstu tranzīta kārtību, ko piemēro Somijas, Norvēģijas un Zviedrijas starpā, IR NOLĒMUŠAS noslēgt šo konvenciju. Vispārīgi noteikumi 1. pants 1. Šī konvencija paredz preču tranzītpārvadājumu noteikumus starp Kopienas un EBTA valstīm, kā arī starp pašām EBTA valstīm, attiecīgā gadījumā ietverdama arī pārkrautas, pāradresētas vai noliktavas procedūrā glabātas preces, un šādam nolūkam ievieš kopīgu tranzīta procedūru, neatkarīgi no preču veida un izcelsmes. 2. Neskarot šās konvencijas noteikumus un konkrēti tos, kas attiecas uz galvojumiem, uzskata, ka uz precēm, kas ir apritē Kopienas iekšienē, ir attiecināta Kopienas tranzīta procedūra. 3. Ievērojot šās konvencijas 7.–12. panta noteikumus, kopīgās tranzīta procedūras noteikumi ir izklāstīti šās konvencijas I un II papildinājumā. 4. Tranzīta deklarācijas un tranzīta dokumenti, kurus izmanto kopīgajā tranzīta procedūrā, atbilst III papildinājuma normām un tos sagatavo saskaņā ar minēto papildinājumu. 2. pants 1. Kopīgo tranzīta procedūru še turpmāk apraksta kā T 1 procedūru vai T 2 procedūru atkarā no gadījuma. 2. T 1 procedūru var piemērot visām precēm, ko pārvadā atbilstoši 1. panta 1. punktam. 3. T 2 procedūru piemēro precēm, ko atbilstoši 1. panta 1. punktam pārvadā: a) Kopienā, tikai ja preces atbilst Eiropas Ekonomikas kopienas dibināšanas līguma 9. un 10. pantā minētajiem nosacījumiem un ja tās nav bijušas pakļautas izvešanas muitas formalitātēm, lai tām piešķirtu atmaksājumus par izvešanu uz valstīm, kas nav Kopienas dalībvalstis, saskaņā ar kopējo lauksaimniecības politiku, vai ja uz precēm attiecas Eiropas Ogļu un tērauda kopienas dibināšanas līgums un tās saskaņā ar šo līgumu ir brīvā apritē Kopienā (Kopienas preces); b) EBTA valstī, tikai tad, ja preces minētajā EBTA valstī ir nokļuvušas saskaņā ar T 2 procedūru un tās ir pāradresētas saskaņā ar šās konvencijas 9. panta īpašajiem nosacījumiem. 4. Šajā konvencijā izklāstītos īpašos nosacījumus par T 2 procedūras attiecināšanu uz precēm piemēro arī T 2 L dokumentu izdošanai, kas apliecina preču Kopienas statusu, un ar precēm, uz kurām attiecas T 2 L dokuments, rīkojas tāpat kā ar precēm, kuras pārvadā saskaņā ar T 2 procedūru, izņemot to, ka T 2 L dokumentam nav obligāti jāpavada preces. 3. pants 1. Šajā konvencijā: a) "tranzīts" ir muitas procedūra, saskaņā ar kuru preces muitas kontrolē pārved no muitas iestādes vienā valstī uz muitas iestādi tajā pašā vai citā valstī, šķērsojot vismaz vienu robežu; b) "valsts" ir jebkura EBTA valsts un jebkura Kopienas dalībvalsts; c) "trešā valsts" ir jebkura valsts, kas nav ne EBTA valsts, ne Kopienas dalībvalsts. 2. EBTA valstīm, Kopienai un Kopienas dalībvalstīm ir vienādas tiesības un pienākumi, piemērojot šajā konvencijā izklāstītos T 1 un T 2 procedūras noteikumus. 4. pants 1. Šī konvencija nekavē piemērot citus starptautiskos nolīgumus par tranzīta procedūru, konkrēti TIR procedūru vai Reinas manifestu, ievērojot šādas piemērošanas ierobežojumus attiecībā uz preču pārvešanu no vienas vietas Kopienā uz citu vietu Kopienā un ierobežojumus T 2 L dokumentu izdošanā, kas apliecina preču Kopienas statusu. 2. Šī konvencija neskar arī: a) preču apriti pagaidu ievešanas procedūrā; un b) nolīgumus, kas attiecas uz robežsatiksmi. 5. pants Ja starp Līgumslēdzējām pusēm un trešo valsti nav noslēgts nolīgums, sakarā ar ko starp Līgumslēdzējām pusēm pārvietojamās preces var vest cauri minētajai trešai valstij saskaņā ar T 1 vai T 2 procedūru, šī procedūra attiecas uz pārvadājumiem, kas notiek, izmantojot trešās valsts teritoriju, tikai tad, ja teritorijas šķērsošana notiek pamatojoties uz vienotu transporta dokumentu, kas sastādīts kādā no dalībvalsts teritorijām; šās procedūras darbība minētās trešās valsts teritorijā ir pārtraukta. 6. pants Ja ir nodrošināta visu precēm piemērojamo noteikumu izpilde, valstis ar divpusējiem vai daudzpusējiem nolīgumiem T 1 vai T 2 procedūras robežās dažu veidu pārvadājumiem var ieviest vienkāršotas procedūras. Par šādiem nolīgumiem informē Eiropas Kopienu Komisiju, kas informē pārējās valstis. Tranzīta procedūras īstenošana 7. pants 1. Ievērojot īpašus šās konvencijas noteikumus, EBTA valstu kompetentās muitas iestādes ir pilnvarotas uzņemties nosūtīšanas iestāžu, tranzīta iestāžu, galamērķa iestāžu un galvojuma iestāžu funkcijas. 2. Kopienas dalībvalstu kompetentās muitas iestādes ir pilnvarotas izdot T 1 vai T 2 dokumentus tranzītam uz galamērķa iestādi EBTA valstī. Ievērojot īpašus šās konvencijas noteikumus, tās ir arī pilnvarotas izdot T 2 L dokumentus precēm, ko sūta uz EBTA valsti. 3. Ja viens principāls vairākus preču sūtījumus apvieno un iekrauj vienā transportlīdzeklī I papildinājuma 16. panta 2. punkta nozīmē, lai kopā kā jauktu preču partijas sūtījumu ar vienu T 1 vai T 2 darbību sūtītu no vienas nosūtītājas iestādes uz vienu galamērķa iestādi nodošanai vienam saņēmējam, tad Līgumslēdzēja puse var prasīt, lai šos sūtījumus, ja neskaita īpašus pienācīgi pamatotus gadījumus, ietvertu vienā kopējā T 1 vai T 2 deklarācijā ar attiecīgiem kravas sarakstiem. 4. Neatkarīgi no pienākuma attiecīgā gadījumā apliecināt preču Kopienas statusu, personas, kas izpilda muitas formalitātes izvešanas Līgumslēdzējas puses muitas iestādē pie robežas, var uz nosūtāmajām precēm neattiecināt T 1 vai T 2 procedūru, neatkarīgi no muitas procedūras, ko uz precēm attiecina kaimiņu muitas iestādē uz robežas. 5. Neatkarīgi no pienākuma attiecīgā gadījumā apliecināt preču Kopienas statusu, izveduma Līgumslēdzējas puses muitas iestāde pie robežas, kurā izpilda izvešanas formalitātes, var atteikt uz precēm attiecināt T 1 vai T 2 procedūru, ja šai procedūrai ir jābeidzas tuvākajā muitas iestādē uz robežas. 8. pants Precēm, ko sūta saskaņā ar T 1 vai T 2 dokumentu, nevar neko pievienot, no tām izņemt vai tās aizstāt, arī tad, ja sūtījumus dala, pārkrauj vai apvieno. 9. pants 1. Preces, ko EBTA valstī ieved ar T 2 procedūru un ko saskaņā ar šo procedūru var pāradresēt, visu laiku paliek minētās valsts muitas dienesta kontrolē, lai nodrošinātu, ka nemainās preču veids vai stāvoklis. 2. Ja šādas preces no EBTA valsts pāradresē pēc tam, kad minētajā EBTA valstī uz tām ir attiecināta muitas procedūra, kas nav tranzīta vai noliktavas procedūra, tad T 2 procedūru piemērot nevar. Šo noteikumu tomēr neattiecina uz preču pagaidu ievešanu, lai tās parādītu izstādē, gadatirgū vai tamlīdzīgi atklāti izstādītu, un ar ko nav izdarītas citas darbības, kā tās, kas vajadzīgas to sākotnējā stāvokļa saglabāšanai vai sūtījuma sadalīšanai. 3. Ja preces ir pāradresētas no EBTA valsts pēc glabāšanas noliktavas procedūrā, T 2 procedūru var piemērot tikai ar šādiem nosacījumiem: - ka preces nav glabātas noliktavā ilgāk pieciem gadiem; tomēr precēm, uz ko attiecas Muitas tarifu nomenklatūras preču klasifikācijas 1.–24. nodaļa (1983. gada 14. jūnija Starptautiskā konvencija par harmonizētu preču aprakstīšanas un kodēšanas sistēmu), šis laika posms ir ierobežots līdz sešiem mēnešiem, - ka preces ir glabātas īpašās vietās un ar tām nav izdarītas citas darbības kā tās, kas vajadzīgas to sākotnējā stāvokļa saglabāšanai vai sūtījuma sadalīšanai bez iepakojumu aizstāšanas, - ka visas darbības ir veiktas muitas uzraudzībā. 4. EBTA valsts muitas iestādes izdotā T 2 vai T 2 L dokumentā ietver atsauci uz attiecīgo T 2 vai T 2 L dokumentu, uz kura pamata preces ir ievestas minētajā EBTA valstī, kā arī visas īpašās atzīmes, kas ir uz šiem dokumentiem. 10. pants 1. Ja šā panta 2. punktā vai papildinājumos nav paredzēts citādi, uz visām T 1 vai T 2 darbībām attiecas galvojums, kas ir spēkā visās šajā darbībā iesaistītajās valstīs. 2. Šā panta 1. punkta noteikumi neskar: a) Līgumslēdzēju pušu tiesības savstarpēji vienoties par atteikšanos no galvojuma T 1 vai T 2 darbībām, kas notiek tikai viņu teritorijās; b) Līgumslēdzējas puses tiesības neprasīt galvojumu par T 1 vai T 2 darbības daļu starp nosūtītāju iestādi un pirmo tranzīta iestādi. 3. Šās konvencijas I un II papildinājumā paredzētā vienotas likmes galvojuma piemērošanai ECU ir šādu summu kopsumma: 0,719 | Vācijas marku, | 0,0878 | sterliņu mārciņu, | 1,31 | Francijas franku, | 140 | Itālijas liru, | 0,256 | Holandes guldeņu, | 3,71 | Beļģijas franku, | 0, 14 | Luksemburgas franku, | 0,219 | Dānijas kronu, | 0,00871 | Īrijas mārciņu, | 1,15 | Grieķijas drahmu. | ECU vērtība konkrētā valūtā ir vienāda ar minēto summu maiņas vērtību šajā valūtā kopsummu. 11. pants 1. Vispārējā kārtā preču identifikāciju nodrošina ar plombu. 2. Plombu uzliek: a) kravas tilpuma vienībai, ja transporta līdzeklis jau ir apstiprināts saskaņā ar citiem muitas noteikumiem vai nosūtītāja iestāde to ir atzinusi par piemērotu plombas uzlikšanai; b) citos gadījumos katram atsevišķam iepakojumam. 3. Par plombas uzlikšanai piemērotiem var atzīt transportlīdzekļus: a) kam vienkārši un efektīvi var uzlikt plombu; b) kas ir tā izgatavoti, ka preces nevar izņemt vai ielikt, neatstājot redzamas ielaušanās pēdas vai nesalaužot plombu; c) kuros nav slēptu tukšu vietu, kurās var paslēpt preces; d) kuru kravai paredzētās telpas ir viegli pieejamas muitas pārbaudēm. 4. Nosūtītāja iestāde var atbrīvot no pienākuma uzlikt plombu, ja, ņemot vērā citus iespējamos identifikācijas pasākumus, preču apraksts T 1 vai T 2 deklarācijā vai papildu dokumentos tās padara viegli identificējamas. 12. pants 1. Kamēr nav panākta vienošanās par statistiskas ziņu apmaiņas procedūru, lai EBTA valstīm un Kopienas dalībvalstīm nodrošinātu viņu tranzīta statistikai vajadzīgos datus, ja Līgumslēdzēja puse neparedz citādi, T 1 un T 2 dokumentu 4. eksemplāra papildu kopiju statistikas mērķiem iesniedz: a) pirmajai tranzīta iestādei katrā EBTA valstī; b) pirmajai tranzīta iestādei Kopienā, ja uz precēm attiecas T 1 vai T 2 darbība, kas sākas EBTA valstī. 2. Papildu kopija tomēr nav vajadzīga, ja preces pārvadā saskaņā ar II papildinājuma IV sadaļas I nodaļas noteikumiem. 3. Principāls vai viņa pilnvarots pārstāvis pēc valstu dienestu, kas ir atbildīgi par tranzīta statistiku, pieprasījuma sniedz jebkādu informāciju, kas attiecas uz T 1 vai T 2 dokumentiem un kas vajadzīga statistikas apkopošanai. Administratīvā palīdzība 13. pants 1. Attiecīgo valstu muitas dienesti cits citu nodrošina ar to rīcībā esošo informāciju, kas ir nozīmīga konvencijas pareizas piemērošanas pārbaudei. 2. Vajadzības gadījumā dalībvalstu muitas dienesti cits citai dara zināmus konstatētos faktus, dokumentus, ziņojumus, protokolus un informāciju par pārvadājumiem, kas veikti saskaņā ar T 1 vai T 2 procedūru, kā arī par šās procedūras nepareizas īstenošanas un pārkāpumu gadījumiem. Turklāt vajadzības gadījumā tās cita citu informē par visiem konstatētiem faktiem attiecībā uz precēm par kurām ir paredzēta savstarpējā palīdzība un kuras ir bijušas muitas noliktavu procedūrā. 3. Ja sakarā ar precēm, kas ir ievestas vienā valstī no citas valsts vai vestas tranzītā cauri valstij, vai glabātas noliktavas procedūrā, ir radušās aizdomas par nepareizu īstenošanu vai pārkāpumiem, attiecīgo valstu muitas dienesti pēc lūguma cits citai dara zināmu informāciju: a) par nosacījumiem, saskaņā ar kuriem preces nogādātas: - ja tās saskaņā ar T 1, T 2 vai T 2 L dokumentu ir ievestas valstī, kurai ir adresēts lūgums, neatkarīgi no to pāradresēšanas veida, vai - ja tās saskaņā ar T 1, T 2 vai T 2L dokumentu ir pāradresētas no valsts, kurai ir adresēts lūgums, neatkarīgi no to ievešanas veida; b) par nosacījumiem šo preču turēšanai noliktavā, ja tās saskaņā ar T 2 vai T 2 L dokumentu ievestas valstī, kurai ir adresēts lūgums, vai ja tās ir pāradresētas no minētās valsts saskaņā ar T 2 vai T 2 L dokumentu. 4. Ikvienā saskaņā ar 1.–3. punktu izdarītā lūgumā norāda gadījumu vai gadījumus, uz kuriem tas attiecas. 5. Ja valsts muitas dienests lūdz tādu palīdzību, ko pats nespētu sniegt, ja to lūgtu, tas šo faktu norāda lūgumā. Muitas dienests, kas šādu lūgumu saņem, ir kompetents lemt par lūguma apmierināšanu. 6. Informāciju, kas iegūta, piemērojot 1.–3. punktu, jāizmanto vienīgi šās konvencijas mērķiem, un galamērķa valstij ir jānodrošina informācijas aizsardzība, kas ir līdzvērtīga līdzīga veida informācijas aizsardzībai saskaņā ar attiecīgās valsts tiesību aktiem. Attiecīgo informāciju citiem mērķiem var izmantot tikai ar tā muitas dienesta, kas informāciju sniegusi, rakstisku piekrišanu un ievērojot visus šās iestādes noteiktos ierobežojumus. Apvienotā komiteja 14. pants 1. Ar šo izveido Apvienoto komiteju, kurā pārstāvēta katra šās konvencijas Līgumslēdzēja puse. 2. Apvienotā komiteja darbojas saskaņā ar savstarpēju vienošanos. 3. Apvienotā komiteja sanāk pēc vajadzības vismaz vienu reizi gadā. Jebkura Līgumslēdzēja puse var lūgt sanāksmes sasaukšanu. 4. Apvienotā komiteja pieņem savu iekšējo nolikumu, kurā paredzēta sanāksmju sasaukšanas, priekšsēdētāja iecelšanas un viņa pilnvaru noteikšanas kārtība. 5. Apvienotā komiteja var nolemt izveidot jebkuru apakškomiteju vai darba grupu, kas var palīdzēt tās pienākumu izpildē. 15. pants 1. Apvienotā komiteja ir atbildīga par šās konvencijas pārvaldi un pareizu īstenošanu. Šajā nolūkā tā regulāri saņem Līgumslēdzēju pušu sniegto informāciju par šās konvencijas piemērošanas pieredzi, izsaka ieteikumus un 3. punktā paredzētajos gadījumos pieņem lēmumus. 2. Jo īpaši tā iesaka: a) šās konvencijas grozījumus, kas nav 3. punktā minētie grozījumi; b) jebkurus citus tās piemērošanai vajadzīgos pasākumus. 3. Tā ar lēmumu pieņem: a) papildinājumu grozījumus; b) konvencijas 10. panta 3. punktā ietvertās ECU definīcijas grozījumus; c) citus šās konvencijas grozījumus, kas kļuvuši vajadzīgi papildinājumu grozījumu dēļ; d) pasākumus, kas jāveic saskaņā ar I papildinājuma 28. panta 2. punktu; e) pārejas pasākumus, kas vajadzīgi, ja Kopienai pievienojas jaunas dalībvalstis. Šādus lēmumus īsteno Līgumslēdzējas puses atbilstoši savas valsts likumiem. 4. Ja Apvienotajā komitejā Līgumslēdzējas puses pārstāvis ir pieņēmis lēmumu ar atrunu par konstitucionālo prasību izpildi, tad lēmums, ja tajā nav īpaši norādīts datums, stājas spēkā otrā mēneša pirmajā dienā pēc paziņojuma par šās atrunas atcelšanu. Dažādi noteikumi un nobeiguma noteikumi 16. pants Katra Līgumslēdzēja puse veic attiecīgos pasākumus, lai nodrošinātu šās konvencijas noteikumu efektīvu un saskaņotu piemērošanu, ņemot vērā vajadzību pēc iespējas samazināt aprites dalībniekiem uzliktās formalitātes un vajadzību sasniegt savstarpēji apmierinošus risinājumus, ja sakarā ar attiecīgo noteikumu darbību ir radušās grūtības. 17. pants Līgumslēdzējas puses cita citu informē par noteikumiem, ko tās pieņem šās konvencijas īstenošanai. 18. pants Šās konvencijas noteikumi nekavē Līgumslēdzēju pušu vai Kopienas dalībvalstu ieviestos ievešanas, izvešanas vai preču tranzīta aizliegumus vai ierobežojumus, kas pamatojas uz sabiedrības morāles, sabiedriskās kārtības vai valsts drošības apsvērumiem, cilvēku, dzīvnieku vai augu veselības un dzīvības aizsardzības, nacionālu mākslas, vēstures vai arheoloģijas bagātību aizsardzības vai rūpnieciskā vai komercīpašuma aizsardzības apsvērumiem. 19. pants Šās konvencijas papildinājumi un papildprotokoli ir tās neatņemama sastāvdaļa. 20. pants 1. Šo konvenciju piemēro, no vienas puses, teritorijās, kurās piemēro Eiropas Ekonomikas kopienas dibināšanas Līgumu, un saskaņā ar nosacījumiem, ko paredz minētais Līgums, un, no otras puses, EBTA valstu teritorijās. 2. Šo konvenciju piemēro arī Lihtenšteinas Hercogistē, kamēr vien to ar Šveices Konfederāciju saista muitas ūnijas līgums. 21. pants Ikviena Līgumslēdzēja puse var denonsēt šo konvenciju ar noteikumu, ka tā 12 mēnešus iepriekš rakstiski paziņo depozitārijam, kas to paziņo visām citām Līgumslēdzējām pusēm. 22. pants 1. Šī konvencija stājas spēkā 1988. gada 1. janvārī, ja līdz 1987. gada 1. novembrim Līgumslēdzējas puses ir iesniegušas savus pieņemšanas dokumentus Eiropas Kopienu Padomes Ģenerālsekretariātam, kas darbojas kā depozitārijs. 2. Ja šī konvencija nestājas spēkā 1988. gada 1. janvārī, tā stājas spēkā otrā mēneša pirmajā dienā pēc tam, kad deponēts pēdējais pieņemšanas dokuments. 3. Depozitārijs paziņo dienu, kad deponēts katras Līgumslēdzējas puses pieņemšanas dokuments, un šās konvencijas spēkā stāšanās dienu. 23. pants 1. Stājoties spēkā šai konvencijai, beidz piemērot Austrijas 1972. gada 30. novembra Nolīgumu un Šveices 1972. gada 23. novembra Nolīgumu ar Kopienu par Kopienas tranzīta noteikumu piemērošanu, kā arī 1977. gada 12. jūlija Nolīgumu par Kopienas tranzīta noteikumu piemērošanas paplašināšanu, ko minētās valstis noslēgušas ar Kopienu. 2. Šā panta 1. punktā minētos nolīgumus tomēr turpina piemērot T 1 un T 2 darbībām, kas sāktas pirms šās konvencijas stāšanās spēkā. 3. Ziemeļvalstu tranzīta kārtība, ko piemēro Somijas, Norvēģijas un Zviedrijas starpā, tiek izbeigta no šās konvencijas spēkā stāšanās dienas. 24. pants Šo konvenciju, kas ir izstrādāta vienā eksemplārā angļu, dāņu, franču, grieķu, itāliešu, nīderlandiešu, portugāļu, spāņu, vācu, islandiešu, norvēģu, somu un zviedru valodā, kur visi teksti ir vienādi autentiski, deponē Eiropas Kopienu Padomes Ģenerālsekretariāta arhīvos, kas katrai Līgumslēdzējai pusei nosūta apstiprinātu tās kopiju. Interlākenē, 1987. gada 20. maijā -------------------------------------------------- I PAPILDINĀJUMS I SADAĻA VISPĀRĪGIE NOTEIKUMI 1. pants 1. Šajā konvencijā noteiktā tranzīta procedūra ir piemērojama konvencijas 1. panta 1. punktā paredzētajiem preču pārvadājumiem. 2. Tā ir T 1 vai T 2 procedūra saskaņā ar konvencijas 2. pantu. 2.–10. pants (Šajā papildinājumā nav 2.–10. panta.) 11. pants Šajā konvencijā: a) "principāls" ir persona, kas pati vai caur pilnvarotu pārstāvi ar deklarāciju, attiecībā uz kuru izpildītas visas prasītās muitas formalitātes, lūdz atļauju veikt tranzīta darbību un ar to uzņemas atbildību attiecībā pret kompetentām iestādēm par darbības veikšanu saskaņā ar noteikumiem; b) "transportlīdzeklis" ir arī: - jebkurš sauszemes ceļu autotransporta līdzeklis, piekabe, puspiekabe, - jebkurš dzelzceļa pasažieru vai preču vagons, - jebkura laiva vai kuģis, - jebkurš lidaparāts, - jebkurš konteiners Muitas konvencijas par konteineriem nozīmē; c) "nosūtītāja iestāde" ir muitas iestāde, kur sākas tranzīta darbība; d) "tranzīta iestāde" ir: - muitas iestāde ievešanas vietā valstī, kas nav nosūtīšanas valsts, - arī Līgumslēdzējas puses nosūtīšanas muitas iestāde, ja sūtījumu izved no minētās Līgumslēdzējas puses muitas teritorijas tranzīta darbības gaitā, šķērsojot Līgumslēdzējas puses un trešās valsts robežu; e) "galamērķa iestāde" ir muitas iestāde, kur preces ir jāuzrāda tranzīta darbības pabeigšanai; f) "galvojuma iestāde" ir muitas iestāde, kur sniedz vispārējo galvojumu; g) "iekšējā robeža" ir divām Līgumslēdzējām pusēm kopēja robeža. Preces, kas ir iekrautas Līgumslēdzējas puses jūras ostā un izkrautas citas Līgumslēdzējas puses jūras ostā, uzskata par šķērsojušām iekšējo robežu ar nosacījumu, ka uz pārvadājumu jūrā attiecas vienotais transporta dokuments. Preces, kas no trešās valsts ir ievestas pa jūrasceļu un pārkrautas Līgumslēdzējas puses jūras ostā, lai tās izkrautu citas Līgumslēdzējas puses jūras ostā, neuzskata par šķērsojušām iekšējo robežu. II SADAĻA T 1 PROCEDŪRA 12. pants 1. Par visām precēm, ko paredzēts pārvadāt saskaņā ar T 1 procedūru, saskaņā ar šās konvencijas noteikumiem jāsniedz T 1 deklarācija. T 1 deklarācija ir deklarācija veidlapā, kas atbilst III papildinājumā dotajam veidlapas paraugam. 2. Šā panta 1. punktā minēto T 1 veidlapu vajadzības gadījumā var papildināt ar vienu vai vairākām T 1 bis veidlapām atbilstīgi III papildinājumā dotajām papildu veidlapām. 3. T 1 un T 1 bis veidlapas iespiež un aizpilda kādā no Līgumslēdzēju pušu oficiālajām valodām, kas ir pieņemama nosūtīšanas valsts kompetentajām iestādēm. Vajadzības gadījumā valsts, uz kuru attiecas T 1 darbība, var pieprasīt tulkojumu savā valsts valodā vai vienā no valsts valodām. 4. T 1 deklarācijas paraksta persona, kas lūdz atļauju veikt T 1 darbību, vai tās pilnvarots pārstāvis, un nosūtītājā iestādē tiek uzrādīti vismaz trīs šās deklarācijas eksemplāri. 5. T 1 deklarācijai pievienotie papildu dokumenti ir tās neatņemama sastāvdaļa. 6. Kopā ar T 1 deklarāciju ir pārvadājuma dokuments. Nosūtītāja iestāde var atbrīvot no pienākuma uzrādīt šo dokumentu muitas formalitāšu izpildes laikā. Pārvadājuma dokuments tomēr ir jāuzrāda, ja muitas dienesti to pieprasa pārvadājuma gaitā. 7. Ja T 1 procedūra nosūtīšanas valstī nomaina citu muitas procedūru, T 1 deklarācijā dod atsauci uz šo procedūru vai uz attiecīgajiem muitas dokumentiem. 13. pants Principāla pienākums ir: a) preces neskartas uzrādīt galamērķa iestādē, ievērojot noteikto termiņu kompetento iestāžu pieņemtos pasākumus identifikācijas nodrošināšanai; b) ievērot noteikumus, kas attiecas uz T 1 procedūru un uz tranzītu katras valsts teritorijā, kurā veic preces pārvadā. 14. pants 1. Katra valsts saskaņā ar nosacījumiem, ko tā var noteikt, var paredzēt T 1 dokumenta izmantošanu valsts procedūrām. 2. Par papildu datiem, ko T 1 dokumentā šajā nolūkā ietvērusi persona, kura nav principāls, ir atbildīga tikai šī persona saskaņā ar valsts likumu, noteikumu un citu normatīvu aktu noteikumiem. 15. pants (Šajā papildinājumā nav 15. panta.) 16. pants 1. Vienu un to pašu transportlīdzekli var izmantot, preces iekraujot vairāk nekā vienā nosūtīšanas iestādē un izkraujot vairāk nekā vienā galamērķa iestādē. 2. Katrā konkrētā T 1 deklarācijā ietver tikai preces, kas iekrautas vai kas ir jāiekrauj vienā transporta līdzeklī un kas paredzētas pārvešanai no vienas un tās pašas nosūtītājas iestādes uz vienu un to pašu galamērķa iestādi. Šā punkta iepriekšējā daļā ar nosacījumu, ka pārvadātās preces paredzēts sūtīt kopā, par vienu transportlīdzekli uzskata: a) autotransporta līdzekli kopā ar tā piekabi(-ēm) vai puspiekabi(-ēm); b) savienotu vagonu vai vagonešu sastāvu; c) laivas, kas veido vienotu virkni; d) konteinerus, kas iekrauti transportlīdzeklī šā panta nozīmē. 17. pants 1. Nosūtītāja iestāde reģistrē T 1 deklarāciju, nosaka termiņu, kurā preces ir jāuzrāda galamērķa iestādē, un veic tādus identifikācijas pasākumus, ko tā uzskata par vajadzīgiem. 2. Pēc vajadzīgo atzīmju izdarīšanas T 1 deklarācijā nosūtītāja iestāde patur savu eksemplāru un pārējos atdod principālam vai viņa pārstāvim. 18. pants (Šajā papildinājumā nav 18. panta.) 19. pants 1. Principālam vai viņa pārstāvim nosūtītājas iestādes atdotie T 1 dokumenta eksemplāri pavada preces. 2. Preces pārvadā caur T 1 dokumentā minētajām tranzīta iestādēm. Ja ir pamatoti apstākļi, var izmantot citas tranzīta iestādes. 3. Uzraudzības nolūkos katra valsts savā teritorijā var noteikt tranzīta maršrutus. 4. Katra valsts Eiropas Kopienu Komisijai iesniedz to muitas iestāžu sarakstu, kuru kompetencē ir T 1 darbības, kurā uzrādīts šo iestāžu darba laiks. Komisija šo informāciju dara zināmu citām valstīm. 20. pants T 1 dokumenta eksemplārus katrā valstī uzrāda pēc muitas dienestu pieprasījuma, kas var pārliecināties, ka plombas nav salauztas. Preces nepārbauda, ja nav aizdomu par nepareizu procedūras izpildi, kas varētu novest pie ļaunprātīgas izmantošanas. 21. pants Sūtījumu, kā arī T 1 dokumenta eksemplārus uzrāda katrā tranzīta iestādē. 22. pants 1. Pārvadātājs katrā tranzīta iestādē iesniedz tranzīta paziņojumu. Tranzīta paziņojuma paraugs ir dots II papildinājumā. 2. Tranzīta iestādes preces nepārbauda, ja nav aizdomu par nepareizu procedūras izpildi, kas varētu novest pie tā ļaunprātīgas izmantošanas. 3. Ja saskaņā ar 19. panta 2. punktu preces pārved caur tranzīta iestādi, kas nav minēta T 1 dokumentā, šī iestāde tūlīt nosūta tranzīta paziņojumu šajā dokumentā minētajai iestādei. 23. pants Ja preces iekrauj vai izkrauj kādā starpposma iestādē, ir jāuzrāda nosūtītājas(-u) iestādes(-u) izdotie T 1 dokumenta eksemplāri. 24. pants 1. T 1 dokumentā aprakstītās preces, neatjaunojot deklarāciju, var pārkraut citā transporta līdzeklī tās valsts muitas dienesta uzraudzībā, kuras teritorijā pārkraušana notiek. Šajā gadījumā muitas dienests T 1 dokumentā izdara attiecīgas atzīmes. 2. Muitas dienesti atbilstīgi nosacījumiem, ko tie nosaka, var atļaut šādu pārkraušanu bez uzraudzības. Šajā gadījumā pārvadātājs izdara attiecīgas atzīmes T 1 dokumentā un ar vīzas palīdzību informē nākamo muitas iestādi, kurā preces ir jāuzrāda, tā, lai pārkraušanu oficiāli apstiprinātu muitas dienesti. 25. pants 1. Ja no pārvadātāja gribas neatkarīgu iemeslu dēļ pārvadājuma gaitā ir salauztas plombas, viņam iespējami drīz valstī, kur atrodas transportlīdzeklis, ir jālūdz muitas dienestam, ja tāds ir tuvu, vai, ja tāda nav, citai kompetentai iestādei sagatavot apstiprinātu protokolu. Attiecīgā iestāde, ja iespējams, uzliek jaunas plombas. 2. Ja noticis satiksmes negadījums, kura dēļ preces ir jāpārkrauj citā transportlīdzeklī, piemēro 24. panta noteikumus. Ja tuvienē nav muitas dienesta, tā vietā var rīkoties cita apstiprināta iestāde saskaņā ar 24. panta 1. punkta noteikumiem. 3. Nenovēršamu briesmu gadījumā, kad ir vajadzīga tūlītēja visas kravas vai tās daļas izkraušana, pārvadātājs var rīkoties pēc savas ierosmes. Par šādu rīcību viņš izdara ierakstu T 1 dokumentā. Šajā gadījumā piemēro 1. punkta noteikumus. 4. Ja satiksmes negadījuma vai cita negadījuma dēļ, kas noticis pārvadājuma gaitā, pārvadātājs nevar ievērot 17. pantā minēto termiņu, viņš iespējami drīz informē 1. punktā minēto kompetento iestādi. Šī iestāde T 1 dokumentā izdara attiecīgās atzīmes. 26. pants 1. Galamērķa iestāde T 1 dokumenta eksemplāros ieraksta kontroles datus un tūlīt nosūta eksemplāru nosūtīšanas vietas iestādei, un patur otru eksemplāru. 2. (Šajā pantā nav 2. punkta.) 3. Ja preces uzrāda galamērķa iestādē pēc nosūtītājas iestādes noteiktā termiņa beigām un ja šis termiņš nav ievērots tādu apstākļu dēļ, kas pēc galamērķa iestādes ieskata ir pamatoti un kuri nav atkarīgi no pārvadātāja vai principāla, tad uzskata, ka tas ir iekļāvies noteiktajā termiņā. 4. Neskarot II papildinājuma 34. un 51. pantu, T 1 darbību var pabeigt iestādē, kas nav T 1 dokumentā noteiktā iestāde, ar nosacījumu, ka abas iestādes ir piederīgas vienai un tai pašai Līgumslēdzējai pusei. Šī iestāde tad kļūst par galamērķa iestādi. Ja izņēmuma gadījumā izrādītos vajadzīgs uzrādīt preces nolūkā nobeigt to pārvadājumu iestādē, kas nav T 1 dokumentā noteiktā iestāde, un ja abas iestādes ir piederīgas dažādām Līgumslēdzējām pusēm, muitas dienests iestādē, kur preces tiek uzrādītas, var atļaut mainīt galamērķa iestādi. Jaunā galamērķa iestāde T 1 dokumenta atpakaļ nogādājamā eksemplāra ailē "Galamērķa iestādes kontrole" papildus parastajiem paziņojumiem, kas jāieraksta galamērķa iestādei, ieraksta arī vienu no šādiem paziņojumiem: - Diferencias: mercancias presentadas en la aduana … (nombre y pais) - Forskelle: det toldsted, hvor varerne blev frembudt … (navn og land) - Unstimmigkeiten: Zollstelle der Gestellung … (Name und Land) - Διαφορέζ: εμπορεύματα προσκομισθέντα στο τελωνείο … (όνομα και χώρα) - Differences: office where goods were presented … (name and country) - Diffèrences: marchandises présenteées au bureau … (nom et pays) - Differenze: ufficio al quale sono state presentate le merci … (nome e paese) - Verchillen: kantoor waar de goederen zijn aangebracht … (naam en land) - Diferenças: mercadorias apresentadas na estància … (nome e pais) - Muutos: toimipaikka, jossa tavarat esitetty … (nimi ja maa) - Avvikelse: tullanstalt där varorna anmäldes … (namm och land) Tādu galamērķa iestādes maiņu tomēr neatļauj, ja T 1 dokumentā ir kāda no šīm atzīmēm: - Salida de la Comunidad sometida a restricciones - Udførsel fra Fællesskabet undergivet restriktioner - Ausgang aus der Gemeinschaft Beschränkungen unterworfen - Έξoδoς από την Κοινότητα υποκείμενη σε περιορισμούς - Export from the Community subject to restrictions - Sortie de la Communauté soumise à des restrictions - Uscita dalla Comunità assoggettata a restrizioni - Verlaten van de Gemeenschap aan beperkingen onderworpen - Saída da Comunidade sujeita a restrições - Salida de la Comunidad sujeta a pago de derechos - Udførsel fra Fællesskabet betinget af afgiftsbetaling - Ausgang aus der Gemeinschaft Abgabenerhebung unterworfen - Έξoδoς από την Κοινότητα υποκείμενη σε επιβάρυνση - Export from the Community subject to duty - Sortie de la Communauté soumise à imposition - Uscita dalla Comunità assoggettata a tassazione - Verlaten van de Gemeenschap aan belastingheffing onderworpen - Saída da Comunidade sujeita a pagamento de imposições Nosūtītāja iestāde nedzēš T 1 dokumentu, pirms nav izpildītas visas saistības, kas izriet no galamērķa iestādes maiņas. Vajadzības gadījumā tā par nedzēšanu informē galvinieku. 27. pants 1. Lai nodrošinātu nodokļu un citu maksājumu iekasēšanu, ko katrai valstij ir atļauts iekasēt par precēm, kuras izved caur tās teritoriju T 1 darbības gaitā, principāls iesniedz galvojumu, ja šajā papildinājumā nav paredzēts citādi. 2. Galvojums var būt vispārējs, kas attiecas uz vairākām T 1 darbībām, vai individuāls, kas attiecas uz vienu T 1 darbību. 3. Ievērojot 33. panta 2. punktu galvojums ir solidārs galvojums, ko sniedz fiziska vai juridiska trešā persona, kas uzņēmējdarbības veikšanai reģistrēta valstī, kurā galvojumu sniedz, un ko minētā valsts ir apstiprinājusi par galvinieku. 28. pants 1. Personai, kas ir galvinieks saskaņā ar 27. pantā minētajiem nosacījumiem, ir pienākums katrā no valstīm, caur kurām preces pārved T 1 darbības gaitā, iecelt fizisku vai juridisku trešo personu, kas arī kļūst par principāla galvinieku. Šādam galviniekam jābūt reģistrētam uzņēmējdarbības veikšanai attiecīgajā valstī un viņam solidāri ar principālu ir jāuzņemas maksāt nodokļus un citus maksājumus, ko iekasē minētajā valstī. 2. Šā panta 1. punktu piemērošana ir atkarīga no Apvienotās komitejas lēmuma, ko tā pieņem pēc to nosacījumu izskatīšanas, atbilstīgi kuriem Līgumslēdzējas puses ir varējušas īstenot tiesības uz zaudējumu piedziņu saskaņā ar 36. pantu. 29. pants 1. Galvojums, kas minēts 27. panta 3. punktā, ir jāsniedz formā, kas atbilst vienai no šā papildinājuma pielikumā parādītajām I vai II galvojuma parauga formām. 2. Ja to prasa valsts likumu, noteikumu vai citu normatīvu aktu noteikumi vai vispārpieņemtā prakse, katra valsts var atļaut sniegt galvojumu atšķirīgā formā ar nosacījumu, ka tam ir tāds pats juridisks spēks kā paraugos parādītajiem dokumentiem. 30. pants 1. Vispārējo galvojumu iesniedz galvojuma iestādē. 2. Galvojuma iestāde nosaka galvojuma summu, apstiprina galvinieka saistības un izdod atļauju, kas principālam ļauj galvojuma robežās izdarīt jebkuru T 1 darbību neatkarīgi no tā, kas ir nosūtītāja iestāde. 3. Katrai personai, kas ir ieguvusi atļauju, saskaņā ar attiecīgās valsts kompetento iestāžu izstrādātajiem nosacījumiem izsniedz vienu vai vairākus galvojuma sertifikāta eksemplārus. Galvojuma sertifikāta paraugs ir noteikts II papildinājumā. 4. Katrā T 1 deklarācijā ir jābūt atsaucei uz šo sertifikātu. 31. pants 1. Galvojuma iestāde var atsaukt atļauju, ja vairs nepastāv nosacījumi, saskaņā ar kuriem tā ir izdota. 2. Katra valsts informē Eiropas Kopienu Komisiju par katru atļaujas atsaukumu. Komisija šo informāciju dara zināmu citām valstīm. 32. pants 1. Katra valsts var piekrist, ka fiziska vai juridiska persona, kas ir galvinieks saskaņā ar 27. un 28. pantā izstrādātajiem nosacījumiem, ar vienu galvojumu un par fiksētu summu ECU 7000 attiecībā uz katru deklarāciju nodrošina nodokļu samaksu un citu maksājumu samaksu, kas var kļūt iekasējami T 1 darbības gaitā, ko veic viņa atbildībā, neatkarīgi no tā, kas ir principāls. Ja preču pārvadājumam piemīt palielināts risks, jo īpaši ņemot vērā nodokļus un citus maksājumus, kas par šīm precēm ir jāmaksā vienā vai vairākās valstīs, nosūtītāja iestāde nosaka lielāku fiksēto summu. Pirmajā daļā minētais galvojums atbilst šā papildinājuma pielikumā dotajam III paraugam. 2. ECU maiņas vērtību valstu valūtās, kas jāpiemēro saskaņā ar šo konvenciju, aprēķina vienreiz gadā. 3. Konvencijas II papildinājums nosaka: a) preču pārvietošanas, kurām var palielināt fiksēto summu, un nosacījumus, saskaņā ar kuriem šādu palielināšanu piemēro; b) nosacījumus, saskaņā ar kuriem 1. punktā minēto galvojumu piemēro konkrētai T 1 darbībai; c) sīki izstrādātus noteikumus ECU maiņas vērtības valstu valūtā piemērošanai. 33. pants 1. Individuālo galvojumu vienai T 1 darbībai, sniedz nosūtīšanas iestādē. 2. Galvojums var būt skaidras naudas depozīts. Šādā gadījumā summu nosaka attiecīgo valstu kompetentās iestādes, un galvojumu atjauno katrā tranzīta iestādē 11. panta d) punkta pirmā ievilkuma nozīmē. 34. pants Neskarot valstu noteikumus, kas paredz citus atbrīvošanas gadījumus, attiecīgo valstu kompetentās iestādes principālu atbrīvo no nodokļiem un citiem maksājumiem attiecībā uz: a) precēm, kas iznīcinātas nepārvaramas varas vai nenovēršama negadījuma dēļ, kas ir pienācīgi pierādīts; vai b) preču iztrūkumu, kas radies preču īpašību dēļ un ir oficiāli atzīts. 35. pants Galvinieks ir atbrīvots no saistībām pret valsti, caur kuru preces transportē T 1 darbībā, ja T 1 dokumentu dzēš nosūtītājā iestādē. Galvinieks no saistībām ir atbrīvots arī 12 mēnešus pēc T 1 deklarācijas reģistrēšanas dienas, ja nosūtīšanas valsts kompetentie muitas dienesti nav informējuši galvinieku, ka T 1 dokuments nav dzēsts. Ja panta otrajā daļā paredzētajā laikā kompetentie dienesti ir informējuši galvinieku par to, ka T 1 dokuments nav dzēsts, viņš bez tam ir jāinformē, ka viņam ir jāmaksā vai varētu būt jāmaksā summas, par ko viņš ir atbildīgs attiecībā uz minēto T 1 darbību. Šim paziņojumam galvinieks ir jāsasniedz, vēlākais, trīs gadu laikā pēc T 1 deklarācijas reģistrācijas dienas. Ja šāds paziņojums nav sniegts pirms iepriekš minētā termiņa beigām, galvinieks tāpat ir atbrīvots no saistībām. 36. pants 1. Ja ir konstatēts, ka T 1 darbības gaitā vai saistībā ar šo darbību konkrētā valstī ir noticis pārkāpums vai nepareiza darbības īstenošana, nodokļu vai citu maksājumu, kas varētu būt uzliekami, piedziņu šī valsts izdara saskaņā ar savu likumu, noteikumu un citu normatīvo aktu noteikumiem, neatkarīgi no kriminālprocesuālām darbībām šai sakarā. 2. Ja pārkāpuma vai nepareizas īstenošanas vietu nevar noteikt, uzskata, ka tas noticis: a) valstī, kuru tikko atstājis transportlīdzeklis vai preces, ja, veicot T 1 darbību, pārkāpums vai nepareiza īstenošana ir konstatēta tranzīta iestādē, kas atrodas pie iekšējās robežas; b) valstī, kurai piederīga minētā iestāde, ja, veicot T 1 darbību, pārkāpums vai nepareiza īstenošana ir konstatēta tranzīta iestādē 11. panta d) punkta otrā ievilkuma nozīmē; c) valstī, kurā tas ir konstatēts, ja, veicot T 1 darbību, pārkāpums vai nepareiza īstenošana ir konstatēta valsts teritorijā citur, ne tranzīta iestādē; d) ja sūtījums nav uzrādīts galamērķa iestādē — pēdējā valstī, kuras teritorijā pēc tranzīta paziņojuma ziņām preces ir ievestas vai transportlīdzeklis ir iebraucis; e) ja pārkāpums vai nepareiza īstenošana ir konstatēta pēc tam, kad T 1 darbība ir pabeigta — valstī, kurā tas ir konstatēts. 37. pants 1. T 1 dokumentiem, kas izdoti saskaņā ar noteikumiem, un kādas valsts muitas dienesta veiktiem identifikācijas pasākumiem ir tāds pats juridisks spēks citās valstīs, kāds šo valstu T 1 dokumentiem, kas izdoti saskaņā ar noteikumiem, un to muitas dienestu veiktiem identifikācijas pasākumiem. 2. Valsts kompetento iestāžu konstatējumiem pārbaudēs, kas izdarītas saskaņā ar T 1 procedūru, citās valstīs ir tāds pats juridisks spēks, kā šo valstu kompetento iestāžu konstatējumiem. 38. pants (Šajā papildinājumā nav 38. panta.) III SADAĻA T 2 PROCEDŪRA 39. pants 1. Lai preces pārvadātu saskaņā ar T 2 procedūru, par tām saskaņā šās konvencijas nosacījumiem un atbilstoši vienam no III papildinājumā esošajiem veidlapu paraugiem sastāda T 2 deklarāciju. Panta 1. daļā minētajai deklarācijai ir simbols "T 2". Izmantojot papildu veidlapas, šajās veidlapās jābūt zīmei "T 2 bis". 2. T 2 procedūrai pēc analoģijas piemēro II sadaļas noteikumus. 40. un 41. pants (Šajā papildinājumā nav 40. un 41. panta.) IV SADAĻA ĪPAŠI NOTEIKUMI, KO PIEMĒRO DAŽIEM PĀRVADĀJUMU VEIDIEM 42. pants 1. Attiecīgo valstu dzelzceļa iestādes ir atbrīvotas no prasības uzrādīt galvojumu. 2. Preču dzelzceļa pārvadājumiem nepiemēro 19. panta 2. un 3. punktu, 21. un 22. pantu. 3. Papildinājuma 36. panta 2. punkta d) apakšpunkta piemērošanai tranzīta paziņojumus aizstāj ar ierakstiem dzelzceļa iestāžu dokumentos. 43. pants 1. Preču pārvadāšanai pa Reinu un Reinas ūdensceļiem nav vajadzīgs galvojums. 2. Katra valsts var atbrīvot no galvojuma preču pārvadājumus pa citiem savā teritorijā esošajiem ūdensceļiem. Šajā nolūkā veiktos pasākumus tā dara zināmus Eiropas Kopienu Komisijai, kas informē citas valstis. 44. pants 1. Uz precēm, kuru pārvadājums ietver iekšējās robežas šķērsošanu 11. panta g) punkta otrās daļas nozīmē, var neattiecināt T 1 vai T 2 procedūru pirms minētās robežas šķērsošanas. 2. Panta 1. punktu nepiemēro, ja pēc preču pārvadājuma pa jūru saskaņā ar vienu pārvadājuma līgumu ārpus izkraušanas ostas preces tranzīta procedūrā ir jāpārvadā pa sauszemi vai iekšējo ūdensceļu, izņemot gadījumu, ja pārvadājumu ārpus ostas paredzēts izdarīt Reinas manifesta režīmā. 3. Ja uz precēm pirms iekšējās robežas šķērsošanas ir attiecināta T 1 vai T 2 procedūra, šīs procedūras darbība tiek pārtraukta atklātās jūras šķērsošanas laikā. 4. Preču jūras pārvadājumiem nav vajadzīgs galvojums. 45. pants 1. T 1 vai T 2 procedūra nav obligāta preču gaisa pārvadājumiem, ja uz tām neattiecas pasākumi, kas saistīti ar to izmantošanas vai galamērķa kontroli. 2. Ja T 1 vai T 2 procedūru izmanto pārvadājumiem, kas pilnībā vai daļēji ir gaisa pārvadājumi, galvojums nav vajadzīgs attiecībā uz preču pārvadājumiem pa gaisu, ko veic uzņēmumi, kuriem ir atļauja attiecīgajās valstīs izdarīt šādus komercpārvadājumus regulāros vai neregulāros lidojumos. 46. pants 1. T 1 vai T 2 procedūra nav obligāta preču transportam pa cauruļvadiem. 2. Gadījumos, kad šādu procedūru izmanto, preces transportējot pa cauruļvadiem, galvojums nav vajadzīgs. 47. pants (Šajā papildinājumā nav 47. panta.) V SADAĻA ĪPAŠI NOTEIKUMI, KO PIEMĒRO PASTA SŪTĪJUMIEM 48. pants 1. Atkāpjoties no 1. panta noteikumiem, T 1 vai T 2 procedūru nepiemēro pasta sūtījumiem (ieskaitot pasta pakas). 2. (Šajā pantā nav 2. punkta.) VI SADAĻA ĪPAŠI NOTEIKUMI, KO PIEMĒRO CEĻOTĀJU PĀRVADĀTĀM VAI VIŅU BAGĀŽĀ ESOŠĀM PRECĒM 49. pants 1. T 1 vai T 2 procedūra nav obligāta ceļotāju pārvadātām vai viņu bagāžā esošām precēm, ja attiecīgās preces nav paredzētas komerciālai izmantošanai. 2. (Šajā pantā nav 2. punkta.) 50.–61. pants (Šajā papildinājumā nav 50.–61. panta.) -------------------------------------------------- PIELIKUMS Šajā pielikumā ir dažādu galvojumu sistēmu paraugi, ko piemēro Kopīgajā tranzīta procedūrā un Kopienas tranzītā I Paraugs KOPĪGĀ TRANZĪTA PROCEDŪRA/KOPIENAS TRANZĪTS VISPĀRĒJS GALVOJUMS (Vispārējs galvojums par vairākām tranzīta darbībām saskaņā ar Konvenciju par kopīgu tranzīta procedūru/vairākām Kopienas tranzīta darbībām saskaņā ar attiecīgām Kopienas regulām) I. Galvinieka uzņemtās saistības 1. Parakstītājs [1]:… …,… kura adrese ir [2]… … ar šo galvojuma iestādē sniedz solidāru galvojumu… līdz maksimālajai summai… Beļģijas Karalistei, Dānijas Karalistei, Vācijas Federatīvajai Republikai, Grieķijas Republikai, Spānijas Karalistei, Francijas Republikai, Īrijai, Itālijas Republikai, Luksemburgas Lielhercogistei, Nīderlandes Karalistei, Portugāles Republikai, Lielbritānijas un Ziemeļīrijas Apvienotajai Karalistei, Austrijas Republikai, Somijas Republikai, Islandes Republikai, Norvēģijas Karalistei, Zviedrijas Karalistei un Šveices Konfederācijai [3] par jebkuru summu, par kuru principālam [4]… varētu rasties vai rodas saistības pret minētajām valstīm pārkāpumu vai nepareizas īstenošanas dēļ, kas izdarītas šās personas veiktajā tranzīta darbībā saskaņā ar Konvenciju par kopīgu tranzīta procedūru/Kopienas tranzītu, ieskaitot nodokļus, lauksaimniecības maksājumus un citus maksājumus – izņemot soda naudas – attiecībā uz pamatsaistībām vai turpmākajām saistībām, izdevumiem un neparedzētiem izdevumiem. 2. Parakstītājs apņemas pēc 1. punktā minēto valstu kompetento iestāžu pirmā rakstiskā uzaicinājuma, neatliekot maksājumu uz laiku, kas ir ilgāks par 30 dienām pēc uzaicinājuma dienas, samaksāt pieprasītās summas līdz iepriekš minētajai maksimālās summas robežai, ja vien viņš/viņa vai kāda cita ieinteresēta persona pirms šā termiņa beigām nekonstatēs, pārliecinot kompetentās iestādes, ka tranzīta darbība saskaņā ar Konvenciju par kopīgu tranzīta procedūru/Kopienas tranzītu ir izdarīta bez pārkāpumiem vai nepareizībām 1. punkta nozīmē. Kompetentās iestādes pēc parakstītāja lūguma un par ticamiem atzītu iemeslu dēļ var pagarināt termiņu, kurā parakstītājam ir jāsamaksā prasītās summas, virs 30 dienām pēc maksājuma pieprasīšanas dienas. Ar šā papildu laika piešķiršanu saistītos izdevumus un jo īpaši procentus ir jāaprēķina tā, lai summa būtu līdzvērtīga tai, kas būtu šajā nolūkā iekasēta attiecīgas valsts naudas tirgū vai finanšu tirgū. Šo summu var samazināt par summām, kas jau samaksātas saskaņā ar šīm saistībām, tikai tad, ja pie parakstītāja vēršas attiecībā uz tranzīta darbību, uz ko attiecas Konvencija par kopīgu tranzīta procedūru/Kopienas tranzītu un kas ir sākusies pirms iepriekšējā maksājuma pieprasījuma saņemšanas vai 30 dienu laikā pēc šās saņemšanas. 3. Šīs saistības ir spēkā no to akcepta dienas galvojuma iestādē. Parakstītājs vai valsts, kuras teritorijā atrodas galvojuma iestāde, šo galvojumu var katrā laikā atcelt. Atcelšana stājas spēkā 16. dienā pēc tam, kad par to ir paziņots otrai pusei. Parakstītājs paliek atbildīgs par to summu samaksu, kas kļuva maksājamas par tām tranzīta darbībām saskaņā ar Konvenciju par kopīgu tranzīta procedūru/Kopienas tranzītu, uz kurām atteicas galvojums un kuras ir uzsāktas pirms dienas, kad stājusies spēkā atcelšana, kaut arī maksājuma pieprasījums ir izdarīts pēc šās dienas. 4. Parakstītājs attiecībā uz šīm saistībām izvēlas piegādes adresi [5], tas ir [6], …. … kā arī katrā no pārējām 1. punktā minētajām valstīm: Valsts | Uzvārds un vārdi vai firmas nosaukums un pilna adrese | … | … | … | … | … | … | … | … | … | … | … | … | Parakstītājs apliecina, ka visa sarakste un paziņojumi, kā arī formalitātes vai procedūras, kas attiecas uz viņa saistībām un ir adresētas vai nodotas rakstiski kādā no viņa izvēlētajām piegādes adresēm, tiek pieņemtas kā pienācīgi nodotas viņam. Parakstītājs atzīst izvēlētās piegādes adreses vietas tiesas jurisdikciju. Parakstītājs apņemas saglabāt izvēlēto piegādes adresi vai, ja viņam viena vai vairākas šīs piegādes adreses būtu jāmaina, par to iepriekš informēt galvojuma iestādi. (vieta). … (datums)… … (Paraksts) [7] II. Galvojuma iestādes akcepts Galvojuma iestāde… Galvinieka saistības akceptētas (datums)… … (Zīmogs un paraksts) II Paraugs KOPĪGĀ TRANZĪTA PROCEDŪRA/KOPIENAS TRANZĪTS GALVOJUMS PAR VIENU DARBĪBU (Galvojums par vienu tranzīta darbību saskaņā ar Konvenciju par kopīgu tranzīta procedūru/vienu Kopienas tranzīta darbību saskaņā ar attiecīgām Kopienas regulām) I. Galvinieka uzņemtās saistības 1. Parakstītājs [1]… …, kura adrese ir [2]… … ar šo … nosūtītājā iestādē sniedz solidāru galvojumu Beļģijas Karalistei, Dānijas Karalistei, Vācijas Federatīvajai Republikai, Grieķijas Republikai, Spānijas Karalistei, Francijas Republikai, Īrijai, Itālijas Republikai, Luksemburgas Lielhercogistei, Nīderlandes Karalistei, Portugāles Republikai, Lielbritānijas un Ziemeļīrijas Apvienotajai Karalistei, Austrijas Republikai, Somijas Republikai, Islandes Republikai, Norvēģijas Karalistei, Zviedrijas Karalistei un Šveices Konfederācijai [3] par jebkuru summu, par kuru principālam [4]… varētu rasties vai rodas saistības pret minētajām valstīm pārkāpumu vai nepareizas īstenošanas dēļ, kas izdarītas tranzīta darbības gaitā saskaņā ar Konvenciju par kopīgu tranzīta procedūru/Kopienas tranzītu, ko šī persona veikusi no …nosūtītājas iestādes uz…galamērķa iestādi attiecībā uz turpmāk norādītām precēm, ieskaitot nodokļus, lauksaimniecības maksājumus un citus maksājumus – izņemot soda naudas – attiecībā uz pamatsummu vai turpmākām saistībām, izdevumiem un neparedzētiem izdevumiem. 2. Parakstītājs apņemas pēc 1. punktā minēto valstu kompetento iestāžu pirmā rakstiskā uzaicinājuma, neatliekot maksājumu uz laiku, kas ir ilgāks par 30 dienām pēc uzaicinājuma dienas, samaksāt pieprasītās summas, ja vien viņš vai kāda cita ieinteresēta persona pirms šā termiņa beigām nekonstatēs, pārliecinot kompetentās iestādes, ka tranzīta darbība saskaņā ar Konvenciju par kopīgu tranzīta procedūru/Kopienas tranzītu ir izdarīta bez pārkāpumiem vai nepareizībām 1. punkta nozīmē. Kompetentās iestādes pēc parakstītāja lūguma un par ticamiem atzītu iemeslu dēļ var pagarināt termiņu, kurā parakstītājam ir jāsamaksā prasītās summas, virs 30 dienām pēc maksājuma pieprasīšanas dienas. Ar šā papildu laika piešķiršanu saistītos izdevumus un jo īpaši procentus ir jāaprēķina tā, lai summa būtu līdzvērtīga tai, kas būtu šajā nolūkā iekasēta attiecīgas valsts naudas tirgū vai finanšu tirgū. 3. Šīs saistības ir spēkā no to akcepta dienas nosūtītājā iestādē. 4. Parakstītājs attiecībā uz šīm saistībām izvēlas piegādes adresi [5], tas ir [6]…, … kā arī katrā no 1. punktā minētajām valstīm: Valsts | Uzvārds un vārdi vai firmas nosaukums un pilna adrese | … | … | … | … | … | … | … | … | … | … | … | … | Parakstītājs atzīst, ka visa sarakste un paziņojumi, kā arī formalitātes vai procedūras, kas attiecas uz viņa saistībām un ir adresētas vai nodotas rakstiski kādā no viņa izvēlētajām piegādes adresēm, tiks pieņemtas kā pienācīgi nodotas viņam pašam. Parakstītājs atzīst izvēlētās piegādes adreses vietas tiesas jurisdikciju. Parakstītājs apņemas saglabāt izvēlēto piegādes adresi vai, ja viņam viena vai vairākas šīs piegādes adreses būtu jāmaina, par to iepriekš informēt galvojuma iestādi. (vieta) … (datums). … … (Paraksts) [7] II. Nosūtītājas iestādes akcepts Nosūtītāja iestāde… Galvinieka saistības akceptētas, … lai segtu T 1/T 2 [8] tranzīta darbību, izdota … ar Nr. … … (Zīmogs un paraksts) III Paraugs KOPĪGĀ TRANZĪTA PROCEDŪRA/KOPIENAS TRANZĪTS VIENOTAS LIKMES GALVOJUMS (Vienotas likmes galvojumu sistēma) I. Galvinieka uzņemtās saistības 1. Parakstītājs [1] … … kura adrese ir [2] … … ar šo galvojuma iestādē dod solidāru galvojumu Beļģijas Karalistei, Dānijas Karalistei, Vācijas Federatīvajai Republikai, Grieķijas Republikai, Spānijas Karalistei, Francijas Republikai, Īrijai, Itālijas Republikai, Luksemburgas Lielhercogistei, Nīderlandes Karalistei, Portugāles Republikai, Lielbritānijas un Ziemeļīrijas Apvienotajai Karalistei, Austrijas Republikai, Somijas Republikai, Islandes Republikai, Norvēģijas Karalistei, Zviedrijas Karalistei un Šveices Konfederācijai par jebkuru summu, par kuru principālam varētu rasties saistības pret minētajām valstīm pārkāpumu vai nepareizas īstenošanas dēļ, kas izdarītas tranzīta darbībā, kuru veic saskaņā ar Konvenciju par kopīgu tranzīta procedūru/Kopienas tranzītu, ieskaitot nodokļus, lauksaimniecības maksājumus un citus maksājumus, izņemot soda naudas, attiecībā uz pamatsaistībām vai turpmākām saistībām, izdevumiem un neparedzētiem izdevumiem, attiecībā uz kuriem parakstītājs ir piekritis uzņemties atbildību, izdodot galvojuma talonus līdz maksimālajai summai ECU 7000vienā galvojuma talonā. 2. Parakstītājs apņemas pēc 1. punktā minēto valstu kompetento iestāžu pirmā rakstiskā uzaicinājuma un neatliekot maksājumu uz laiku, kas ir ilgāks par 30 dienām pēc uzaicinājuma dienas, samaksāt pieprasītās summas līdz ECU 7000vienā galvojuma talonā, ja viņš vai kāda cita attiecīga persona pirms šā termiņa beigām nekonstatē, pārliecinot kompetentās iestādes, ka tranzīta darbība saskaņā ar Konvenciju par kopīgu tranzīta procedūru/Kopienas tranzītu ir izdarīta bez pārkāpumiem vai nepareizībām 1. punkta nozīmē. Kompetentās iestādes pēc parakstītāja lūguma un par ticamiem atzītu iemeslu dēļ var pagarināt termiņu, kurā parakstītājam ir jāsamaksā prasītās summas virs 30 dienām pēc maksājuma pieprasīšanas dienas. Ar šā papildu laika piešķiršanu saistītos izdevumus un jo īpaši procentus, ir jāaprēķina tā, lai summa būtu līdzvērtīga tai, kas būtu šajā nolūkā iekasēta attiecīgas valsts naudas tirgū vai finanšu tirgū. 3. Šīs saistības ir spēkā no to akcepta dienas galvojuma iestādē. Parakstītājs vai valsts, kuras teritorijā atrodas galvojuma iestāde, šo galvojumu var katrā laikā atcelt. Atcelšana stājas spēkā 16. dienā pēc tam, kad par to ir paziņots otrai pusei. Parakstītājs paliek atbildīgs par to summu samaksu, kas kļuva maksājamas par tām tranzīta darbībām saskaņā ar Konvenciju par kopīgu tranzīta procedūru/Kopienas tranzītu, uz kurām atteicas galvojums un kuras ir uzsāka pirms dienas, kad stājās spēkā atcelšana, kaut arī maksājuma pieprasījums izdara pēc šās dienas. 4. Parakstītājs attiecībā uz šīm saistībām izvēlas piegādes adresi [3], tas ir [4]…, … kā arī katrā no pārējām 1. punktā minētajām valstīm: Valsts | Uzvārds un vārdi vai firma un pilna adrese | … | … | … | … | … | … | … | … | … | … | … | … | Parakstītājs apliecina, ka visa sarakste un paziņojumi, kā arī formalitātes vai procedūras, kas attiecas uz viņa saistībām un ir adresētas vai nodotas rakstiski kādā no viņa izvēlētajām piegādes adresēm, tiek pieņemtas kā pienācīgi nodotas viņam. Parakstītājs atzīst izvēlētās piegādes adreses vietas tiesas jurisdikciju. Parakstītājs apņemas saglabāt izvēlēto piegādes adresi vai, ja viņam viena vai vairākas šīs piegādes adreses būtu jāmaina, par to iepriekš informēt galvojuma iestādi. (vieta) …(datums)… … (Paraksts) [5] II. Galvojuma iestādes akcepts Galvojuma iestāde … Galvinieka saistības akceptētas (datums)… … (Zīmogs un paraksts) [1] Uzvārds un vārdi vai firmas nosaukums. [2] Pilna adrese. [3] Svītro valstis, kuru teritoriju neizmantos. [4] Principāla uzvārds un vārdi vai firmas nosaukums un pilna adrese. [5] Ja valsts likumi neparedz izvēles piegādes adresi, galvinieks norāda katrā no 1. punktā minētajām valstīm pilnvarnieku, kas ir pilnvarots saņemt galviniekam adresēto informāciju. Tiesām vietās, kur atrodas galvinieka vai viņa pilnvarnieka izvēlētā piegādes adrese, ir jurisdikcija strīdos par galvojumu. Apliecinājumam 4. punkta otrajā daļā ir jāsakrīt ar apņemšanos 4. punkta ceturtajā daļā. [6] Pilna adrese. [7] Pirms paraksta jābūt rakstītam parakstītāja rokrakstā: "Galvojums par summu…", kur summa rakstīta vārdiem. [1] Uzvārds un vārdi vai firmas nosaukums. [2] Pilna adrese. [3] Svītro valstis, kuru teritoriju neizmantos. [4] Principāla uzvārds un vārdi vai firmas nosaukums un pilna adrese. [5] Ja valsts likumi neparedz izvēles piegādes adresi, galvinieks katrā 1. punktā minētajā valstī ieceļ pilnvarnieku, kas saņem viņam adresētu korespondenci. Tiesām vietās, kur atrodas galvinieka vai viņa pilnvarnieka izvēles piegādes adrese, ir jurisdikcija strīdos par galvojumu. Apliecinājumam 4. punkta otrajā daļā ir jāsakrīt ar apņemšanos 4. punkta ceturtajā daļā. [6] Pilna adrese. [7] Pirms paraksta ar parakstītāja roku jābūt rakstītam šādam uzrakstam: "Galvoju". [8] Lieko svītrot. [1] Uzvārds un vārdi vai firmas nosaukums. [2] Pilna adrese. [3] Ja valsts likumi neparedz izvēles piegādes adresi, galvinieks norāda katrā no 1. punktā minētajām valstīm pilnvarnieku, kas ir pilnvarots saņemt galviniekam adresēto informāciju. Tiesām vietās, kur atrodas galvinieka vai viņa pilnvarnieka izvēlētā piegādes adrese, ir jurisdikcija strīdos par galvojumu. Apliecinājumam 4. punkta otrajā daļā ir jāsakrīt ar apņemšanos 4. punkta ceturtajā daļā. [4] Pilna adrese. [5] Pirms paraksta jābūt rakstītam parakstītāja rokrakstā: "Galvoju". -------------------------------------------------- II PAPILDINĀJUMS I SADAĻA NOTEIKUMI PAR VEIDLAPĀM UN TO IZMANTOŠANU I NODAĻA VEIDLAPAS Veidlapu uzskaitījums 1. pants 1. Veidlapas, ko izmanto T 1 vai T 2 deklarāciju sagatavošanai, atbilst III papildinājuma I–IV pielikumā esošajiem paraugiem. Šādas deklarācijas sagatavo saskaņā ar šajā konvencijā izstrādātajiem noteikumiem. 2. Kravas sarakstus, kuru pamatā ir šā papildinājuma I pielikumā esošais paraugs, saskaņā ar 5.–9. un 85. panta nosacījumiem var izmantot kā tranzīta deklarāciju aprakstošo daļu. To izmantošana neskar formalitātes preču sūtīšanai, izvešanai vai kādas procedūras attiecināšanai uz precēm galamērķa valstī un veidlapas, ko izmanto šādām formalitātēm. 3. Veidlapa, kas jāaizpilda kā tranzīta paziņojums I papildinājuma 22. panta nolūkā, atbilst šā papildinājuma II pielikumā esošajam paraugam. 4. Veidlapa, kas jāaizpilda kā kvīts, kas apliecina, ka T 1 vai T 2 dokuments un attiecīgais sūtījums ir uzrādīts galamērķa iestādē, atbilst šā papildinājuma III pielikumā esošajam paraugam. Attiecībā uz T 1 vai T 2 dokumentu tomēr var izmantot kvīti dokumenta atpakaļ nogādājamā eksemplāra aizmugures pusē. Kvīti izdod un izmanto saskaņā ar 10. pantu. 5. Galvojuma sertifikāts, kas paredzēts saskaņā ar I papildinājuma 30. panta 3. punktu, atbilst šā papildinājuma IV pielikumā esošajam paraugam. Sertifikātu izdod un izmanto saskaņā ar 12.–15. pantu. 6. Fiksētās summas galvojuma talons atbilst šā papildinājuma V pielikumā esošajam paraugam. Ierakstus, kas paredzēti šās veidlapas otrā pusē, tomēr var novietot priekšpusē virs datiem par personu vai sabiedrību, kas izdevusi zīmi, atstājot nemainītus nākamos ierakstus. Vienotas likmes galvojuma talonu izdod un izmanto saskaņā ar 16.–19. pantu. 7. Preču Kopienas statusu apstiprinošo dokumentu — sauktu par "T 2 L dokumentu" — sagatavo veidlapā, kas atbilst III papildinājuma I pielikumā esošā parauga 4. eksemplāram vai minētā papildinājuma II pielikumā esošā parauga 4./5. eksemplāram. Šo veidlapu vajadzības gadījumā papildina ar vienu vai vairākām veidlapām, kas attiecīgi atbilst III papildinājuma III un IV pielikumā esošajam 4. vai 4./5. eksemplāra paraugam. Ja, šādu deklarāciju izdošanai izmantojot datorizētu deklarāciju apstrādes sistēmu, attiecīgi III papildinājuma III un IV pielikumā esošās veidlapas neizmanto par papildu veidlapām, T 2 L dokumentu papildina ar vienu vai vairākām veidlapām, kas attiecīgi atbilst III papildinājuma I un II pielikumā esošā parauga 4. vai 4./5. eksemplāram. Attiecīgā persona ieraksta apzīmējumu "T 2 L" attiecīgi III papildinājuma I un II pielikumā esošā parauga 4. vai 4./5. eksemplāram atbilstošās veidlapas 1. ailes labās puses nodalījumā. Ja izmanto papildu veidlapas, attiecīgā persona ieraksta apzīmējumu "T 2 L" III papildinājuma I un III vai attiecīgi II un IV pielikumā esošā parauga 4. eksemplāram vai 4./5. eksemplāram atbilstošās veidlapas 1. ailes labās puses nodalījumā. Šajā konvencijā šādu dokumentu dēvē par "T 2 L" dokumentu; to izsniedz un izmanto saskaņā ar šā papildinājuma V sadaļu. Veidlapu iespiešana un aizpildīšana 2. pants 1. Kravas sarakstu, tranzīta paziņojumu un kvīšu veidlapām izmantojamais papīrs ir piemērots rakstīšanai un sver vismaz 40 g/m2; tam jābūt tik izturīgam, lai, parastā veidā izmantojot, tas viegli neplīstu vai neburzītos. 2. Fiksēta summas galvojuma talonam izmantojamais papīrs ir bez mehāniskas papīra masas, piemērots rakstīšanai un sver vismaz 55 g/m2. Papīram ir sarkans iespiests gijošēts fona raksts, lai padarītu redzamu katru mehānisku vai ķīmisku viltojumu. 3. Galvojuma sertifikāta veidlapām izmantojamais papīrs ir bez mehāniskas papīra masas un sver vismaz 100 g/m2. Tam abās pusēs ir zaļā krāsā iespiests gijošēts fona raksts, lai padarītu redzamu katru mehānisku vai ķīmisku viltojumu. 4. Papīrs, kas minēts 1., 2. un 3. punktā, ir balts, izņemot 1. panta 2. punktā minēto papīru kravas sarakstiem, kuriem papīra izvēli var atstāt izmantotāja ziņā. 5. Veidlapu formāts ir šāds: a) kravas sarakstam — 210 × 297 mm, ir atļautas garuma pielaides – 5 vai + 8 mm; b) tranzīta paziņojumam un galvojuma sertifikātam — 210 × 148 mm; c) kvītij un vienotas likmes galvojuma talonam — 148 × 105 mm. 6. Deklarācijas un dokumentus sagatavo kādā no Līgumslēdzēju pušu oficiālajām valodām, kas ir pieņemama nosūtīšanas valsts kompetentajām iestādēm. Šo noteikumu nepiemēro vienotas likmes galvojuma taloniem. Kompetentās iestādes citā valstī, kurā ir jāuzrāda deklarācijas un dokumenti, attiecīgā gadījumā var prasīt tulkojumu minētās valsts oficiālajā valodā vai kādā no oficiālajām valodām. Galvojuma sertifikātā izmantojamo valodu nosaka par galvojuma iestādi atbildīgās valsts kompetentās iestādes. 7. Fiksētās summas galvojuma talonos ir norādīts iespiedēja vārds un adrese vai zīme, pēc kuras iespiedēju var identificēt. Fiksētās summas galvojuma talonam ir sērijas numurs tās identificēšanai. 8. Par galvojuma sertifikāta veidlapu iespiešanu ir atbildīgas Līgumslēdzējas puses. Visiem sertifikātiem ir jābūt numurētiem, lai varētu tos identificēt. 9. Galvojuma sertifikātu veidlapas un vienotas likmes galvojuma talonus aizpilda ar rakstāmmašīnu vai mehanografiski (salikumā), vai līdzīgā procesā. Kravas sarakstus, tranzīta paziņojumus un kvītis aizpilda ar rakstāmmašīnu vai mehanografiski (salikumā), vai līdzīgā procesā, vai salasāmi ar roku; aizpildot ar roku, jāraksta ar tinti un lieliem drukātiem burtiem. Nedrīkst būt dzēsumu vai pārrakstīta teksta. Labojumus izdara, izsvītrojot nepareizos datus un, kur vajadzīgs, pievienojot vajadzīgos datus. Visus šādus labojumus ar iniciāļiem paraksta persona, kas tos izdara, un to autentiskumu apstiprina kompetentās iestādes. II NODAĻA VEIDLAPU IZMANTOŠANA T 1 un T 2 deklarācijas Apraksts un izmantošana Jaukti sūtījumi 3. pants 1. To veidlapu eksemplāri, uz kurām sagatavo T 1 vai T 2 deklarācijas, ir aprakstīti III papildinājuma VII pielikumā esošajā pamācībā un tās aizpilda saskaņā ar šo pamācību. Ja kādiem no šajās veidlapās uzrādāmajiem datiem ir jābūt kodu veidā, minētie kodi atbilst III papildinājuma IX pielikuma norādījumiem. 2. Ja preces ir jāpārvieto saskaņā ar T 1 procedūru, III papildinājuma I un II pielikumā esošajam paraugam atbilstīgās veidlapas 1. ailes labās puses nodalījumā principāls ieraksta simbolu "T 1". Ja izmanto papildu veidlapas, III papildinājuma III un IV pielikumā esošajam paraugam atbilstīgās veidlapas vai veidlapu 1. ailes labās puses nodalījumā principāls ieraksta apzīmējumu "T 1 bis". Ja, izmantojot šādu deklarāciju izdošanai datorizētu deklarāciju apstrādes sistēmu, izmantotās papildu veidlapas atbilst III papildinājuma I vai II pielikumā esošajam paraugam, minēto veidlapu 1. ailes labās puses nodalījumā ieraksta apzīmējumu "T 1 bis". Ja preces ir jāpārvieto saskaņā ar T 2 procedūru, III papildinājuma I un II pielikuma paraugam atbilstīgās veidlapas 1. ailes labās puses nodalījumā principāls ieraksta apzīmējumu "T 2". Ja izmanto papildu veidlapas, III papildinājumā III un IV pielikuma paraugam atbilstīgās veidlapas vai veidlapu 1. ailes labās puses nodalījumā principāls ieraksta apzīmējumu "T 2 bis". Ja, šādu deklarāciju izdošanai izmantojot datorizētu deklarāciju apstrādes sistēmu, izmantotās papildu veidlapas atbilst III papildinājuma I vai II pielikumā esošajam paraugam, minēto veidlapu 1. ailes labās puses nodalījumā ieraksta apzīmējumu "T 2 bis". 3. Ja sūtījumi vienlaikus satur saskaņā ar T 1 procedūru pārvietojamas preces un saskaņā ar T 2 procedūru pārvietojamas preces, tad papildu dokumentus, kas atbilst III papildinājuma III un IV pielikumā esošajiem paraugiem vai attiecīgā gadījumā III papildinājuma I un II pielikumā esošajiem paraugiem un uz kuriem ir apzīmējumi "T 1 bis" vai attiecīgi "T 2 bis", var pievienot vienai veidlapai, kas atbilst III pielikuma I un II pielikumā esošajam paraugam. Šajā gadījumā minētās veidlapas 1. ailes labās puses nodalījumā ieraksta apzīmējumu "T", tukšo vietu aiz simbola "T" krustiski pārsvītro; bez tam ailēs 32 "Preces Nr.", 33 "Preces kods", 35 "Bruto masa (kg)", 38 "Neto masa (kg)" un 44 "Īpašas piezīmes/Uzrādītie dokumenti/Sertifikāti un atļaujas" ievelk svītru. III papildinājuma I un II pielikumā esošajam paraugam atbilstošās veidlapas 31. ailē "Iepakojumi un preču apraksts" ieraksta papildu dokumentu ar apzīmējumu "T 1 bis" kārtas numurus un papildu dokumentu ar apzīmējumu "T 2 bis" kārtas numurus. 4. Ja kāds no 2. punktā minētajiem apzīmējumiem nav ierakstīts izmantotās veidlapas 1. ailes labās puses nodalījumā vai ja, attiecībā uz sūtījumiem, kuros kopā ir preces, kas pārvietojamas saskaņā ar T 1 procedūru un T 2 procedūru, nav ievēroti šā panta 3. punkta un 5. panta 7. punkta noteikumi, tad uzskata, ka preces, uz kurām attiecas šādi dokumenti, pārvieto saskaņā ar T 1 procedūru. Nosūtīšanas vai izvešanas deklarācijas un tranzīta deklarācijas uzrādīšana kopā 4. pants Neietekmējot piemērojamos vienkāršošanas pasākumus, muitas dokumentu preču sūtīšanai vai pārsūtīšanai vai muitas dokumentu preču izvešanai vai atpakaļizvešanai, vai jebkādu līdzīgas darbības dokumentu uzrāda nosūtītājā iestādē līdz ar tranzīta deklarāciju, uz kuru tas attiecas. Panta pirmās daļas piemērošanai, neietekmējot šās konvencijas 7. panta 3. punktu, nosūtīšanas vai pārsūtīšanas deklarāciju vai izvešanas vai atpakaļizvešanas deklarāciju, no vienas puses, un tranzīta deklarāciju, no otras puses, var apvienot vienā veidlapā. Kravas saraksti Kravas sarakstu izmantošana Jaukti sūtījumi 5. pants 1. Ja principāls kravas sarakstus izmanto sūtījumiem, kuros ir divu vai vairāku veidu preces, tranzītam izmantojamās veidlapas ailē 15 "Nosūtīšanas/izvešanas valsts", 32 "Preces Nr.", 33 "Preces kods", 35 "Bruto masa (kg)", 38 "Neto masa (kg)" un attiecīgā gadījumā ailē 44 "Īpašas piezīmes/Uzrādītie dokumenti/Sertifikāti un atļaujas" ievelk svītras un šās veidlapas 31. aili "Iepakojumi un preču apraksts" neizmanto, lai parādītu marķējumus un numurus, iepakojumu skaitu un veidu un preču aprakstu. Šajā gadījumā papildu veidlapas nedrīkst izmantot. 2. Kravas saraksts, kas minēts 1. panta 2. punktā, ir katrs komercdokuments, kas atbilst 2. panta 1. punktā, 5. punkta a) apakšpunktā, 6. punkta pirmajā un otrajā daļā, 9. punkta otrajā un trešajā daļā un 6. un 7. pantā izklāstītajām prasībām. 3. Kravas sarakstu sastāda tik pat eksemplāros kā tranzītam izmantojamās veidlapas, uz kuru minētais saraksts attiecas, un to paraksta persona, kas paraksta veidlapu. 4. Deklarāciju reģistrējot, kravas sarakstam ir tas pats reģistrācijas numurs kā tranzītam izmantojamai veidlapai, uz ko saraksts attiecas. Šis numurs ir vai nu jāuzspiež ar zīmogu, kurā ietverts nosūtītājas iestādes nosaukums, vai jāuzraksta ar roku. Otrajā gadījumā tam jāpievieno iestādes zīmogs. Nosūtītājas iestādes darbinieka paraksts nav obligāts. 5. Ja vienai tranzītam izmantojamai veidlapai ir pievienoti divi vai vairāki kravas saraksti, katram no tiem ir jābūt principāla piešķirtam kārtas numuram; veidlapai pievienoto kravas sarakstu skaitu parāda minētās veidlapas ailē "Kravas saraksti". 6. Deklarāciju uz III papildinājuma I un II pielikumā esošajam paraugam atbilstošas veidlapas, kurā 1. ailes labās puses nodalījumā ir apzīmējums "T 1" vai "T 2" un ar kuru kopā ir viens vai vairāki kravas saraksti, kas atbilst 6.–9. pantā izklāstītajām prasībām, I papildinājuma 12. panta vai 39. panta mērķiem uzskata par T 1 deklarācijai vai T 2 deklarācijai līdzvērtīgu. 7. Ja sūtījumos reizē ir preces, ko pārvieto saskaņā ar T 1 procedūru, un preces, ko pārvieto saskaņā ar T 2 procedūru, ir jāaizpilda atsevišķi kravas saraksti, un tos var pievienot vienai veidlapai, kas atbilst III papildinājuma I vai II pielikumā esošajam paraugam. Šajā gadījumā minētās veidlapas 1. ailes labās puses nodalījumā ieraksta apzīmējumu "T". Tukšo vietu aiz apzīmējuma "T" krustiski svītro; turklāt ailē 15 "Nosūtīšanas/izvešanas valsts", 32 "Preces Nr.", 33 "Preces kods", 35 "Bruto masa (kg)", 38 "Neto masa (kg)" un attiecīgā gadījumā ailē 44 "Īpašas piezīmes/Uzrādītie dokumenti/Sertifikāti un atļaujas" ievelk svītru. Izmantojamās veidlapas 31. ailē "Iepakojumi un preču apraksts" ieraksta kravas sarakstu kārtas numurus katram no abiem preču veidiem. Kravas sarakstu veidlapas 6. pants Kravas sarakstā ir: a) virsraksts "Kravas saraksts"; b) 70 × 55 mm aile, no kā atdalīta augšdaļa, 70 × 15 mm, kur ieraksta simbolu "T" un pēc tā ieraksta vienu no 3. panta 2. punktā minētajām atzīmēm, un apakšdaļa, 70 × 40 mm 5. panta 4. punktā minētajām norādēm; c) slejas šādā secībā un ar šādiem virsrakstiem: - "Preces Nr.", - "Iepakojumu skaits un veids, marķējumi, numuri", - "Preču apraksts", - "Nosūtīšanas/izvešanas valsts", - "Bruto masa (kilogramos)", - "Vieta muitas ierakstiem". Sleju platumu var pieskaņot pēc vajadzības, vienīgi slejas platums ar virsrakstu "Vieta muitas ierakstiem" ir vismaz 30 mm. Var izmantot arī vietas, kas nav atstātas konkrētam mērķim atbilstīgi apakšpunktiem a) – c). Aizpildīšana 7. pants 1. Kā kravas sarakstu var izmantot tikai veidlapas priekšējo pusi. 2. Pirms katras preces kravas sarakstā jābūt kārtas numuram. 3. (Šajā pantā nav 3. punkta.) 4. Pēc pēdējā ieraksta ir jānovelk horizontāla līnija un atlikušajās neizmantotajās vietās jāievelk svītras, lai nebūtu iespējams vēlāk izdarīt papildinājumus. Vienkāršotas procedūras 8. pants 1. Katras valsts muitas dienests var atļaut savā valstī reģistrētiem uzņēmumiem, kuru grāmatvedības pamatā ir elektroniska vai automatizēta datu apstrādes sistēma, izmantot kravas sarakstus, kā minēts 1. panta 2. punktā, kuri, kaut arī neievērojot visas 2. panta 1. punkta, 5. punkta a) apakšpunkta un 9. punkta divu pēdējo daļu un 6. panta prasības, ir izveidoti un aizpildīti tā, ka tos bez grūtībām var izmantot minētās muitas un statistikas iestādes. 2. Par katru preci šādos kravas sarakstos ir jāieraksta iepakojumu numurs, skaits, veids, un marķējumi, preču apraksts, bruto masa kilogramos un nosūtīšanas/izvešanas valsts. Nosūtīšana pa dzelzceļu 9. pants 1. Piemērojot 29.–61. pantu, uz starptautiskajai preču pavadzīmei vai TR nodošanas dokumentam pievienotajiem kravas sarakstiem attiecas 5. panta 2. punkta un 6., 7. un 8. panta normas. Pirmajā gadījumā šādu sarakstu skaitu uzrāda starptautiskās preču pavadzīmes 32. ailē, otrajā gadījumā šādu sarakstu skaitu uzrāda TR nodošanas dokumenta ailē, kas paredzēta pavaddokumentu datiem. Turklāt kravas sarakstā jābūt vagona numuram, uz ko attiecas starptautiskā preču pavadzīme, vai, attiecīgā gadījumā, tā konteinera numuram, kurā ir preces. 2. Pārvadājumiem, kas sākas Līgumslēdzēju pušu teritorijās, un kuros ietvertas gan preces, kuras pārvieto saskaņā ar T 1 procedūru, gan preces, kuras pārvieto saskaņā ar T 2 procedūru, ir jāizmanto atsevišķi kravas saraksti; ja preces pārvadā lielajos konteineros, pamatojoties uz TR nodošanas dokumentiem, šādus atsevišķus sarakstus aizpilda par katru lielo konteineru, kurā ir abu kategoriju preces. Pārvadājumiem, kas sākas Kopienā, preču kravas, ko pārvieto saskaņā ar T 1 procedūru, sarakstu kārtas numurus ievieto pēc vajadzības: a) starptautiskās preču pavadzīmes 25. ailē; b) TR nodošanas dokumentā ailē, kas paredzēta preču aprakstam. Pārvadājumiem, kas sākas EBTA valstī, preču kravas, ko pārvieto saskaņā ar T 2 procedūru, sarakstu sērijas numurus, ieraksta pēc vajadzības: a) starptautiskās preču pavadzīmes 25. ailē; b) TR nodošanas dokumenta ailē, kas paredzēta preču aprakstam. 3. Šā panta 1. un 2. punktā minētajos apstākļos 29.–61. pantā paredzēto procedūru vajadzībām starptautiskajai preču pavadzīmei vai TR nodošanas dokumentam pievienotie kravas saraksti ir to neatņemama sastāvdaļa, un šiem sarakstiem ir tāds pats juridisks spēks. Uz šādu kravas sarakstu oriģināliem ir nosūtīšanas stacijas zīmogs. Kvīts Kvīts izmantošana 10. pants 1. Ikviena persona, kas galamērķa iestādē iesniedz T 1 vai T 2 dokumentu līdz ar sūtījumu, uz kuru šis dokuments attiecas, pēc pieprasījuma var saņemt kvīti. 2. Kvīti vispirms aizpilda attiecīgā persona (tajā var būt citi dati attiecībā uz sūtījumu), izņemot muitai paredzēto vietu, bet muitas sertifikāti ir spēkā tikai attiecībā uz datiem, kas ierakstīti minētajā vietā. Dokumentu nogādāšana atpakaļ Centrālās iestādes 11. pants Katra valsts ir tiesīga norīkot vienu vai vairākas centrālas iestādes, kurām galamērķa valsts kompetentās muitas iestādes nogādā atpakaļ dokumentus. Pēc šādu iestāžu norīkošanas minētajā nolūkā valstis informē Eiropas Kopienu Komisiju, nosakot, kādas kategorijas dokumenti ir jāiesniedz šajās iestādēs. Komisija savukārt informē citas valstis. II SADAĻA NOTEIKUMI PAR GALVOJUMIEM VISPĀRĒJS GALVOJUMS Galvojuma sertifikāts Pilnvarotās personas 12. pants 1. Principāls, izsniedzot galvojuma sertifikātu vai katrā laikā tā derīguma termiņā, uz savu atbildību sertifikāta otrā pusē norāda personu vai personas, kam viņa vārdā ir pilnvarotas parakstīt T 1 vai T 2 deklarācijas. Datos ietilpst katras pilnvarotās personas uzvārds un vārds, aiz kura ir šās personas paraksta paraugs. Katru pilnvarotās personas izvirzīšanu ar parakstu apstiprina principāls. Principālam ir tiesības pēc saviem ieskatiem krustiski izsvītrot neizmantotās ailes. 2. Principāls katrā laikā var izsvītrot pilnvarotās personas vārdu no sertifikāta otras puses. Pilnvarotie pārstāvji 13. pants Ikvienu personu, kuras vārds ir nosūtītājā iestādē iesniegta galvojuma sertifikāta otrā pusē, uzskata par principāla pilnvarotu pārstāvi. Derīguma termiņš; tā pagarināšana 14. pants Galvojuma sertifikāta derīguma termiņš nevar būt ilgāks par diviem gadiem. Šo termiņu galvojuma iestāde tomēr var pagarināt uz vēl vienu laika posmu, kas nav ilgāks par diviem gadiem. Atsaukšana 15. pants Ja galvojumu atsauc, principāls ir atbildīgs par visu viņam izdoto vēl derīgo galvojuma sertifikātu tūlītēju atdošanu galvojuma iestādei. Vienotas likmes galvojums Galvojuma dokuments 16. pants 1. Ja fiziska vai juridiska persona uzņemas būt par galvinieku saskaņā ar 27. un 28. pantā minētajiem nosacījumiem un ar I papildinājuma 32. panta 1. punktā izklāstītajiem noteikumiem, tad galvojumu sniedz I papildinājuma pielikumā esošā III parauga formā. 2. Ja to prasa valsts likumi, noteikumi, citi normatīvi akti vai pieņemtā prakse, katra valsts var prasīt galvojuma sniegšanu citādā formā, ar nosacījumu, ka šādā formā sniegtam galvojumam ir tāds pats juridisks spēks kā 1. punktā minētajam galvojumam. Galvojuma talons 17. pants 1. Ja muitas iestāde, kurā sniedz 16. pantā minēto galvojumu (še turpmāk — "galvojuma iestāde"), galvojumu akceptē, tad galviniekam ir atļauts saskaņā ar galvojuma noteikumiem izdot vienotas likmes galvojuma talonu(-us) personām, kas principāla statusā gatavojas veikt T 1 vai T 2 darbības no pašu izvēlētas nosūtītājas iestādes. Galvinieks var izsniegt vienotas likmes galvojuma talonus: - kas nav derīgi T 1 vai T 2 darbībai attiecībā uz šā papildinājuma VII pielikumā uzskaitītajām precēm, un - kuru skaits nevar pārsniegt septiņas zīmes uz vienu transporta līdzekli I papildinājuma 16. panta 2. punkta izpratnē attiecībā uz precēm, kas nav iepriekšējā ievilkumā minētās preces. Šajā nolūkā šādās vienotas likmes galvojuma talonos galvinieks, pievienojot atsauci uz šo daļu, ar lielajiem burtiem pa diagonāli atzīmē vienu no šādiem paziņojumiem: - VALIDEZ LIMITADA - BEGRÆNSET GYLDIGHED - BESCHRÄNKTE GELTUNG - ΠΕΡΙΟΡΙΣΜΕΝΗ ΙΣΧΥ - LIMITED VALIDITY - VALIDITÉ LIMITÉE - VALIDITA LIMITATA - BEPERKTE GELDIGHEID - VALIDADE LIMITADA - VOIMASSA RAJOITETUSTI - BEGRÄNSAD GILTIGHET Valsts, kurā atrodas attiecīgā galvojuma iestāde, galvojuma atsaukšanu tūlīt dara zināmu citām valstīm. 2. Galvinieks ir uzņēmies saistību līdz ECU 7000 par katru vienotas likmes galvojuma talonu. 3. Neskarot 1. punkta otrās un trešās daļas un 18. panta noteikumus, katrs vienotas likmes galvojuma talons ļauj principālam veikt vienu T 1 vai T 2 darbību. Talonu iesniedz nosūtītājai iestādei, kas to patur. Galvojuma palielinājums; ECU konvertēšana 18. pants 1. Gadījumos, kas nav minēti 2. un 3. punktā, nosūtītāja iestāde nevar prasīt galvojumu, kas pārsniedz vienotas likmes galvojuma summu ECU 7000 par katru T 1 vai T 2 deklarāciju, neatkarīgi no nodokļu un citu maksājumu summas, kas varētu būt jāmaksā par precēm, uz ko attiecas konkrētā deklarācija. 2. Ja transporta darbība tās īpašo apstākļu dēļ ir saistīta ar palielinātu risku un nosūtītāja iestāde tādēļ uzskata, ka galvojums ECU 7000 apmērā noteikti nav pietiekams, tā izņēmuma kārtā var prasīt lielāku galvojumu, kas ir ECU 7000 daudzkārtnis. 3. Pārvadājot šā papildinājuma VII pielikumā uzskaitītās preces, palielina vienotas likmes galvojuma summu, ja pārvadājamo preču daudzums pārsniedz fiksētai summai ECU 7000 atbilstīgo daudzumu. Tādā gadījumā fiksēto summu palielina par ECU 7000 daudzkārtņiem līdz summai, kas vajadzīga galvojumam par sūtāmo preču daudzumu. 4. Principāls 2. un 3. punktā minētajos gadījumos nosūtītājai iestādei iesniedz tādu vienotas likmes galvojuma talonu skaitu, kas atbilst vajadzīgajam ECU 7000 daudzkārtnim. 5. Šajā papildinājumā minēto summu, kas izteiktas ECU, maiņas vērtību valstu valūtās aprēķina, izmantojot oktobra mēneša pirmajā darbdienā spēkā esošo maiņas kursu, un piemēro no nākamā gada 1. janvāra. Ja konkrētas valsts valūtas minētais kurss nav pieejams, šai valūtai ir jāpiemēro kurss par pēdējo dienu, kurai kurss ir publicēts. Pirmās daļas piemērošanai izmantojamā ECU maiņas vērtība ir tā, kas ir bijusi piemērojama dienā, kad ir reģistrēta T 1 vai T 2 deklarācija, uz kuru attiecas vienotas likmes galvojuma talons(-i). Sūtījumi, kuros ir gan paaugstināta riska, gan nepaaugstināta riska preces 19. pants 1. Ja T 1 vai T 2 deklarācija ietver citas preces bez tām, kas ir uzrādītas 18. panta 3. punktā pieminētajā sarakstā, vienotas likmes galvojuma noteikumus piemēro tā, it kā katras kategorijas preces būtu deklarētas atsevišķās deklarācijās. 2. Atkāpjoties no 1. punkta, vienas vai otras kategorijas preču esamību neņem vērā, ja to daudzums vai vērtība ir salīdzinoši nenozīmīga. III SADAĻA 20.–27. pants (Šajā papildinājumā nav 20.–27. panta.) IV SADAĻA VIENKĀRŠOTAS PROCEDŪRAS Noteikumi, ko šī sadaļa neskar 28. pants Šī sadaļa neietekmē pienākumus attiecībā uz preču nosūtīšanas, izvešanas formalitātēm vai formalitātēm preču pakļaušanai kādai procedūrai galamērķa valstī. I NODAĻA TRANZĪTA PROCEDŪRA, PRECES PĀRVADĀJOT PA DZELZCEĻU Vispārīgi dzelzceļa pārvadājumu noteikumi Vispārīgi noteikumi 29. pants Saskaņā ar 30.–43. un 59.–61. pantu vienkāršo T 1 vai T 2 procedūras formalitātes preču pārvadājumiem, ko veic dzelzceļa pārvaldes iestādes, izmantojot starptautisko preču pavadzīmi (CIM) vai starptautiskā ekspressūtījuma pavadadresi (TIEx). Izmantojamo dokumentu juridiskais spēks 30. pants Starptautisko preču pavadzīmi vai starptautiskā ekspressūtījuma pavadadresi uzskata par līdzvērtīgu T 1 vai T 2 deklarācijai atkarā no gadījuma. Grāmatvedības pierakstu kontrole 31. pants Katras valsts dzelzceļa pārvaldes iestādes kontroles nolūkos savas valsts muitas dienestam dara pieejamus to grāmatvedības pierakstus. Principāls 32. pants 1. Dzelzceļa pārvaldes iestāde, kas pieņem pārvadāšanai preces, kurām ir starptautiskā preču pavadzīme vai starptautiskā ekspressūtījuma pavadadrese, ir principāls attiecībā uz T 1 vai T 2 procedūru. 2. Dzelzceļa pārvaldes iestāde valstī, caur kuras teritoriju preces ieved Līgumslēdzēju pušu teritorijā, ir principāls attiecībā uz T 1 vai T 2 procedūru precēm, ko pārvadāšanai pieņēmušas trešās valsts dzelzceļa iestādes. Uzlīme 33. pants Dzelzceļa iestādes nodrošina sūtījumu, uz ko attiecas T 1 vai T 2 procedūra, identificēšanu ar uzlīmēm, uz kurām ir piktogramma, kuras paraugs ir redzams šā papildinājuma VIII pielikumā. Uzlīmes piestiprina starptautiskajai preču pavadzīmei vai starptautiskā ekspressūtījuma pavadadresei un attiecīgajam dzelzceļa vagonam, ja tas ir pilnīgi piekrauts, vai citos gadījumos tās piestiprina iepakojumam vai iepakojumiem. Pārvadājuma līguma grozījumi 34. pants Ja pārvadājuma līgumu groza tā, ka: - pārvadājums, kam bija jābeidzas ārpus Līgumslēdzējas puses teritorijas, beidzas minētās Līgumslēdzējas puses teritorijā, - pārvadājums, kam bija jābeidzas Līgumslēdzējas puses teritorijā, beidzas ārpus minētās Līgumslēdzējas puses teritorijas, tad dzelzceļa pārvaldes iestādes grozīto līgumu izpilda tikai ar nosūtītājas iestādes iepriekšēju piekrišanu. Ja pārvadājuma līgumu groza tā, ka pārvadājums beidzas nosūtīšanas valsts teritorijā, grozītā līguma izpilde ir pakļauta nosacījumiem, ko izstrādā minētās valsts muitas dienests. Visos citos gadījumos dzelzceļa pārvaldes iestādes var izpildīt grozīto līgumu; tās par izdarītajiem grozījumiem nekavējoties informē nosūtītāju iestādi. Preču pārvietošana starp Līgumslēdzējām pusēm Preču muitas statuss; starptautiskās preču pavadzīmes izmantošana 35. pants 1. Ja pārvadājums sākas un tam jābeidzas Līgumslēdzēju pušu teritorijā, tad starptautisko preču pavadzīmi uzrāda nosūtītājā iestādē. 2. Ja preču pārvadājums sākas Kopienā, uzskata, ka tās pārvieto saskaņā ar T 2 procedūru. Ja preces tomēr ir jāpārvieto saskaņā ar T 1 procedūru, nosūtītāja iestāde starptautiskās preču pavadzīmes 1., 2., un 3. eksemplārā norāda, ka preces, uz ko attiecas dokuments, pārvieto saskaņā ar T 1 procedūru; apzīmējumu "T 1" skaidri norādot 25. ailē. Ja preces pārvieto saskaņā ar T 2 procedūru, dokumentā apzīmējums "T 2" dokumentā nav jāieraksta. 3. Ja preču pārvadājums sākas EBTA valstī, uzskata, ka tās pārvieto saskaņā ar T 1 procedūru. Ja preces tomēr ir jāpārvieto saskaņā ar T 2 procedūru atbilstīgi šās konvencijas 2. panta 3. punkta b) apakšpunkta noteikumiem, nosūtītāja iestāde starptautiskās preču pavadzīmes 3. eksemplārā norāda, ka preces, uz kurām attiecas dokuments, pārvadā saskaņā ar T 2 procedūru; apzīmējumu "T 2" skaidri norādot 25. ailē līdz ar nosūtītājas iestādes zīmogu un atbildīgās amatpersonas parakstu. Ja preces pārvieto saskaņā ar T 1 procedūru, apzīmējums "T 1" dokumentā nav jāieraksta. 4. Visus starptautiskās preču pavadzīmes eksemplārus nogādā atpakaļ attiecīgajai pusei. 5. Katra Kopienas dalībvalsts ir tiesīga paredzēt, ka saskaņā ar T 2 procedūru pārvietojamām precēm, ievērojot dalībvalsts vai Kopienas uzliktos nosacījumus un izņēmumus, var piemērot T 2 procedūru, nosūtītājā iestādē neuzrādot šo preču starptautisko preču pavadzīmi. Katra EBTA valsts ir tiesīga paredzēt, ka saskaņā ar T 1 procedūru pārvietojamās preces var pārvadāt saskaņā ar T 1 procedūru, neprasot uzrādīt nosūtītājā iestādē starptautisko preču pavadzīmi. 6. Galamērķa stacijas muitas iestāde darbojas kā galamērķa iestāde. Tomēr, ja starpstacijā uz precēm attiecina citu muitas procedūru vai tās nodod patēriņam, tad kā galamērķa iestāde darbojas par minēto staciju atbildīgā muitas iestāde. Identifikācijas pasākumi 36. pants Parasti, ņemot vērā dzelzceļa pārvaldes iestāžu veiktos identifikācijas pasākumus, nosūtītāja iestāde transportlīdzeklim vai iepakojumam plombas neuzliek. Starptautisko preču pavadzīmju eksemplāru izmantošana 37. pants 1. Par galamērķa iestādi atbildīgās dzelzceļa pārvaldes iestādes nosūta galamērķa iestādei starptautiskās preču pavadzīmes 2. un 3. eksemplāru. 2. Galamērķa iestāde 2. eksemplāru pēc tā apzīmogošanas nekavējoties nogādā atpakaļ dzelzceļa iestādēm un patur 3. eksemplāru. Preču pārvadājumi uz trešām valstīm un no tām Pārvadājumi uz trešām valstīm 38. pants 1. Ja pārvadājums sākas Līgumslēdzēju pušu teritorijā un tam jābeidzas ārpus Līgumslēdzēju pušu teritorijas, piemēro 35. un 36. panta noteikumus. 2. Muitas iestāde robežstacijā, caur kuru preces tranzītā izved no Līgumslēdzēju pušu teritorijas, darbojas kā galamērķa iestāde. 3. Galamērķa iestādē nav jāizdara nekādas formalitātes. Pārvadājumi no trešām valstīm 39. pants 1. Ja pārvadājums sākas ārpus Līgumslēdzēju pušu teritorijas un tam jābeidzas Līgumslēdzēju pušu teritorijā, muitas iestāde robežstacijā, caur kuru preces ieved Līgumslēdzēju pušu teritorijā, darbojas kā nosūtītāja iestāde. Nosūtītājā iestādē nav jāizdara nekādas formalitātes. 2. Galamērķa stacijas muitas iestāde darbojas kā galamērķa iestāde. Tomēr, ja starpstacijā uz precēm attiecina citu muitas procedūru vai tās nodod patēriņam, tad minētās stacijas muitas iestāde darbojas kā galamērķa iestāde. Formalitātes, kas noteiktas 37. pantā, izdara galamērķa iestādē. Pārvadāšana tranzītā caur Līgumslēdzēju pušu teritoriju 40. pants 1. Ja pārvadājums sākas un tam jābeidzas ārpus Līgumslēdzēju pušu teritorijas, muitas iestādes, kurām jādarbojas kā nosūtītājai iestādei un galamērķa iestādei, ir tās, kuras noteiktas attiecīgi 39. panta 1. punktā un 38. panta 2. punktā. 2. Nosūtīšanas vai galamērķa iestādē nav jāizdara nekādas formalitātes. Preču no trešām valstīm vai tranzīta preču muitas statuss 41. pants Preces, kuras pārvadā atbilstīgi 39. panta 1. punktam vai 40. panta 1. punktam, uzskata par pārvietojamām saskaņā ar T 1 procedūru, ja vien attiecībā uz tām nav iesniegts T 2 L dokuments, kas apliecina attiecīgo preču Kopienas statusu. Noteikumi par eksprespasta iepakojumiem Piemērojamie noteikumi 42. pants Ievērojot 43. panta noteikumus, 35.–41. panta noteikumus piemēro arī pārvadājumiem, uz kuriem attiecas starptautiskā ekspressūtījuma pavadadrese. Preču muitas statuss; TIEx dokumenta eksemplāru izmantošana 43. pants Pārvadājumiem, ko veic, izmantojot starptautiskā ekspressūtījuma pavadadresi: a) apzīmējumus, kas ir vajadzīgi - saskaņā ar 35. panta 2. punktu, ieraksta starptautiskā ekspressūtījuma pavadadreses 2.–4. eksemplārā, - saskaņā ar 35. panta 3. punktu, ieraksta starptautiskā ekspressūtījuma pavadadreses 4. eksemplārā; b) starptautiskā ekspressūtījuma pavadadreses 2. un 4. eksemplāru, kā noteikts 37. pantā, nosūta galamērķa iestādei, kas pēc apzīmogošanas 2. eksemplāru tūlīt nogādā atpakaļ dzelzceļa iestādēm un patur 4. eksemplāru. Noteikumi par lielajos konteineros pārvadājamām precēm Vispārīgi noteikumi 44. pants Saskaņā ar 45.–60. pantu un 61. panta 3 un 4. punktu vienkāršo formalitātes preču pārvadāšanai saskaņā ar T 1 vai T 2 procedūru, ko dzelzceļa pārvaldes iestādes izdara lielajos konteineros, ar pārvadājumu uzņēmumu starpniecību un izmantojot nodošanas dokumentus, kas īpaši izstrādāti izmantošanai par tranzīta dokumentu un kas šajā papildinājumā minēti kā "TR nodošanas dokumenti". Šādos pārvadājumos vajadzības gadījumā ietilpst arī sūtījumu nogāde, pārvadātājam izmantojot pārvadājumaveidus, kas nav dzelzceļa pārvadājumi, līdz atiešanas dzelzceļa stacijai nosūtīšanas valstī un no pienākšanas dzelzceļa stacijas galamērķa valstī, kā arī jūras pārvadājumus starp šīm divām stacijām. Definīcijas 45. pants Papildinājuma 44.–60. pantā un 61. panta 3. un 4. punktā: 1) "pārvadājumu uzņēmums" ir uzņēmums, ko dzelzceļa pārvaldes iestādes ir izveidojušas kā sabiedrību (korporatīvu subjektu), kuras locekles tās ir, un šāds uzņēmums ir nodibināts, lai pārvadātu preces lielajos konteineros saskaņā ar nodošanas dokumentiem; 2) "lielais konteiners" ir ierīce preču pārvadāšanai, kas ir: - stabila, - īpaši izveidota, lai atvieglotu preču pārvadāšanu ar vienu vai vairākiem transporta veidiem, nesadalot kravu, - izveidota, lai to viegli nostiprinātu un/vai ar to viegli rīkotos, - izveidota tā, lai tai varētu pienācīgi uzlikt plombas, ja to prasa 53. panta piemērošana, - tāda lieluma, lai laukums, ko ierobežo četri apakšējie ārējie stūri, būtu vismaz 7 m2; 3) "TR nodošanas dokuments" ir dokuments, ar kuru materializēts pārvadājuma līgums, saskaņā ar kuru pārvadājumu uzņēmums no sūtītāja saņēmējam ar starptautisku pārvadājumu nogādā vienu vai vairākus lielos konteinerus. TR nodošanas dokumentam ir sērijas numurs labējā augšējā stūrī, lai to varētu identificēt. Šim numuram ir seši cipari, no kuriem trīs atrodas pirms burtiem "TR" un trīs pēc šiem burtiem. TR nodošanas dokuments sastāv no šādiem eksemplāriem numerācijas kārtībā: 1. | – | eksemplārs pārvadājumu uzņēmuma vadībai, | 2. | – | eksemplārs pārvadājumu uzņēmuma pārstāvim valstī galamērķa stacijā, | 3.A | – | eksemplārs muitai, | 3.B | – | eksemplārs saņēmējam, | 4. | – | eksemplārs pārvadājumu uzņēmuma vadībai, | 5. | – | eksemplārs pārvadājuma uzņēmuma pārstāvim valstī atiešanas stacijā, | 6. | – | eksemplārs sūtītājam. | Katram TR nodošanas dokumenta eksemplāram, izņemot 3.A eksemplāru, gar labās puses malu ir apmēram četrus centimetrus plata zaļa josla; 4) "lielo konteineru saraksts", še turpmāk — "saraksts", ir dokuments, kas pievienots TR nodošanas dokuments, kuras neatņemama sastāvdaļa tas ir, un kas ir paredzēts attiecināšanai uz vairāku lielo konteineru sūtījumu no vienas un tās pašas atiešanas stacijas uz vienu un to pašu pienākšanas staciju, šajās stacijās veicot muitas formalitātes. Sarakstu skaitu uzrāda ailē, kas izmantojama TR nodošanas dokumenta pavaddokumentu aprakstam. Turklāt attiecīgā TR nodošanas dokumenta sērijas numuru uzraksta katra saraksta labējā augšējā stūrī. Izmantojamo dokumentu juridiskais spēks 46. pants TR nodošanas dokumentu, ko izmanto pārvadājumu uzņēmums, uzskata par līdzvērtīgu T 1 vai T 2 deklarācijai atkarā no gadījuma. Grāmatvedības pierakstu kontrole; sniedzamā informācija 47. pants 1. Katrā valstī pārvadājumu uzņēmums ar sava valstī esošā pārstāvja vai pārstāvju starpniecību kontroles nolūkā dara pieejamus muitas dienestam savā vai sava pārstāvja (pārstāvju) grāmatvedībā vai grāmatvedībās glabājamos pierakstus. 2. Pēc muitas dienestu pieprasījuma pārvadājumu uzņēmums vai valstī esošais tā pārstāvis vai pārstāvji šīm iestādēm nekavējoties dara zināmus dokumentus, grāmatvedības dokumentāciju vai informāciju par jau pabeigtajām vai vēl veicamajām pārvadāšanas darbībām, par kurām muitas dienesti vēlas saņemt informāciju. 3. Pārvadājumu uzņēmums vai valstī esošais tā pārstāvis vai pārstāvji informē: a) galamērķa muitas iestādi par katru TR nodošanas dokumenta 1. eksemplāru, kas uzņēmumam ir nosūtīts bez muitas zīmoga; b) nosūtīšanas muitas iestādi par katru TR nodošanas dokumentu, kuras 1. eksemplārs uzņēmumam nav nogādāts atpakaļ un attiecībā uz kuru tas nav varējis pārliecināties, ka sūtījums vai nu ir bijis pareizi uzrādīts galamērķa muitas iestādei, vai arī ir bijis izvests no Līgumslēdzējām pusēm uz trešo valsti saskaņā ar 55. pantu. Principāls 48. pants 1. Papildinājuma 44. pantā minēto pārvadājumam, ko uzņēmies pārvadājumu uzņēmums valstī, principāls ir minētās valsts dzelzceļa administrācija. 2. Par 44. pantā minētajam preču pārvadājumam, ko uzņēmies pārvadājumu uzņēmums trešajā valstī, principāls ir dzelzceļa administrācija valstī, caur kuru preces ieved Līgumslēdzēju pušu teritorijā. Muitas formalitātes pārvadāšanas laikā ar transportu, kas nav dzelzceļa transports 49. pants Ja muitas formalitātes ir jāizdara pārvadāšanas laikā uz atiešanas staciju vai no pienākšanas stacijas, pārvadājot ar transportu, kas nav dzelzceļa transports, katrs TR nodošanas dokuments var attiekties tikai uz vienu lielo konteineru. Uzlīme 50. pants Pārvadājumu uzņēmums nodrošina, lai sūtījumus, ko pārvadā atbilstīgi tranzīta procedūrai, identificētu ar uzlīmēm, uz kurām ir piktogramma, kuras paraugs ir šā papildinājuma VIII pielikumā. Uzlīmes piestiprina TR nodošanas dokumentam un attiecīgajam lielajam konteineram vai konteineriem. Pārvadājuma līguma grozījumi 51. pants Ja pārvadājuma līgumu groza tā, ka: - pārvadāšanas darbība, kam bija jābeidzas ārpus Līgumslēdzējas puses teritorijas, beidzas minētās Līgumslēdzējas puses teritorijā, - pārvadāšanas darbība, kam bija jābeidzas Līgumslēdzējas puses teritorijā, beidzas ārpus minētās Līgumslēdzējas puses teritorijas, tad dzelzceļa iestādes pilda grozīto līgumu tikai tad, ja nosūtītāja iestāde grozījumiem ir iepriekš piekritusi. Ja pārvadājuma līgumā ir izdarīti grozījumi tā, ka pārvadāšanas darbība beidzas nosūtīšanas valstī, tad grozīto līgumu pilda saskaņā ar nosacījumiem, kas jānosaka minētās valsts muitas dienestam. Visos citos gadījumos dzelzceļa iestādes var pildīt grozīto līgumu; tās par izdarītajiem grozījumiem dara zināmu nosūtītājai iestādei. Preču pārvietošana starp Līgumslēdzējām pusēm Preču muitas statuss; saraksti; atbrīvošana no nosūtīšanas pavadzīmes uzrādīšanas nosūtītājai iestādē 52. pants 1. Ja pārvadājums sākas un tam jābeidzas Līgumslēdzēju pušu teritorijā, tad TR nodošanas dokumentu uzrāda nosūtītājā iestādē. 2. Preces, kuru pārvadājums sākas Kopienā, uzskata par pārvietojamām saskaņā ar T 2 procedūru. Ja preces tomēr ir jāpārvieto saskaņā ar T 1 procedūru, nosūtītāja iestāde TR nodošanas dokumenta 2., 3.A un 3.B eksemplārā norāda, ka preces, uz kurām dokuments attiecas, pārvadā saskaņā ar T 1 procedūru; apzīmējumu "T 1" atbilstīgi skaidri norādot TR nodošanas dokumenta 2., 3.A un 3.B eksemplārā muitai paredzētajā ailē. Ja preces pārvieto saskaņā ar T 2 procedūru, apzīmējums "T 2" dokumentā nav jāieraksta. 3. Preces, kuru pārvadājums sākas EBTA valstī, uzskata par pārvietojamām saskaņā ar T 1 procedūru. Ja preces tomēr ir jāpārvieto saskaņā ar T 2 procedūru atbilstīgi šās konvencijas 2. panta 3. punkta b) apakšpunkta noteikumiem, tad nosūtītāja iestāde TR nodošanas dokumenta 3.A eksemplārā norāda, ka preces, uz kurām atteicas dokuments, pārvadā saskaņā ar T 2 procedūru; apzīmējumu "T 2" skaidri norādot TR nodošanas dokumenta 3.A eksemplārā muitai paredzētajā ailē līdz ar nosūtīšanas vietas iestādes zīmogu un atbildīgās amatpersonas parakstu. Ja preces pārvieto saskaņā ar T 1 procedūru, apzīmējums "T 1" dokumentā nav jāieraksta. 4. Ja, pārvadājumam sākoties Kopienā, vienā vai vairākos lielajos konteineros, ko pārvadā izmantojot TR nodošanas dokumentu, ir saskaņā ar T 1 procedūru pārvietojamas preces un citā lielajā konteinerā vai konteineros ir tikai saskaņā ar T 2 procedūru pārvietojamas preces, tad nosūtītāja iestāde TR nodošanas dokumenta 2., 3.A un 3.B eksemplārā muitai paredzētajā ailē pretī apzīmējumam "T 1" izdara atzīmi par lielo konteineru vaikonteineriem, kuros ir saskaņā ar T 1 procedūru pārvietojamās preces. 5. Ja, pārvadājumam sākoties EBTA valstī, vienā vai vairākos lielajos konteineros, ko pārvadā, izmantojot TR nodošanas dokumentu, ir saskaņā ar T 1 procedūru pārvietojamas preces un citā lielajā konteinerā vai konteineros ir tikai saskaņā ar T 2 procedūru pārvietojamas preces, atbilstīgi šās konvencijas 2. panta 3. punkta b) apakšpunktam, tad nosūtītāja iestāde TR nodošanas dokumenta 3.A eksemplārā muitai paredzētajā ailē pretī apzīmējumam "T 2" izdara atzīmi par lielo konteineru vai konteineriem, kuros ir saskaņā ar T 1 procedūru pārvietojamās preces, līdz ar nosūtīšanas iestādes zīmogu un atbildīgās amatpersonas parakstu. 6. Ja 4. un 5. punktā paredzētajos gadījumos izmanto lielo konteineru sarakstus, par konteineriem, kuros ir saskaņā ar T 1 procedūru pārvietojamas preces un par konteineriem, kuros ir saskaņā ar T 2 procedūru pārvietojamas preces, aizpilda atsevišķus sarakstus. Šiem sarakstiem ir kārtas numurs, lai tos varētu identificēt. Ja pārvadājums sākas Kopienā, nosūtītāja iestāde TR nodošanas dokumenta 2., 3.A un 3.B eksemplārā muitai paredzētajā ailē pretī apzīmējumam "T 1" atzīmē to lielo konteineru, kuros ir saskaņā ar T 1 procedūru pārvietojamās preces, saraksta(-u) kārtas numuru(-us). Ja pārvadājums sākas EBTA valstī, nosūtītāja iestāde TR nodošanas dokumenta 3.A eksemplāra muitai paredzētajā ailē pretī apzīmējumam "T 2" izdara atzīmi par lielo konteineru vai konteineriem, kuros ir atbilstīgi šās konvencijas 2. panta 3. punkta b) apakšpunktam saskaņā ar T 2 procedūru pārvietojamas preces, līdz ar nosūtīšanas vietas iestādes zīmogu un atbildīgās amatpersonas parakstu. 7. Visus TR nodošanas dokumenta eksemplārus nogādā atpakaļ attiecīgajai pusei. 8. Katra Kopienas dalībvalsts ir tiesīga paredzēt, ka uz precēm, ko pārvieto saskaņā ar T 2 procedūru, ievērojot attiecīgās dalībvalsts vai Kopienas paredzētos nosacījumus un izņēmumus, var attiecināt T 2 procedūru, neprasot par šīm precēm uzrādīt nosūtītāja iestādei TR nodošanas dokumentu. Katra EBTA valsts ir tiesīga paredzēt, ka saskaņā ar T 1 procedūru pārvietojamās preces var pārvadāt saskaņā ar T 1 procedūru, nosūtītājā iestādē neprasot uzrādīt TR nodošanas dokumentu. 9. TR nodošanas dokumentu uzrāda muitas iestādei, še turpmāk — "galamērķa iestāde", kurā ir sagatavota deklarācija par attiecīgajām precēm, kas ir ievestas nodošanai patēriņam vai kam ir piemērota cita muitas procedūra. Identifikācijas pasākumi 53. pants Preču identifikāciju veic saskaņā ar šās konvencijas 11. pantu. Ja saskaņā ar noteikumiem, ko piemēro Līgumslēdzējās pusēs, TR nodošanas dokumentu nosūtītājai iestādei neuzrāda, muita, ņemot vērā dzelzceļa pārvaldes iestāžu veiktos identifikācijas pasākumus, parasti lielajiem konteineriem plombas neuzliek. Ja muitas plombas uzliek, muitai paredzētajā vietā TR nodošanas dokumentu 3.A un 3.B eksemplārā izdara attiecīgu atzīmi. Nodošanas dokumenta eksemplāru izmantošana 54. pants 1. Pārvadājumu uzņēmums nosūta galamērķa muitas iestādei TR nodošanas dokumenta 1., 2. un 3.A eksemplāru. 2. Galamērķa iestāde pēc apzīmogošanas nekavējoties nogādā atpakaļ pārvadājumu uzņēmumam 1. un 2. eksemplāru un patur 3.A eksemplāru. Preču pārvadājumi uz trešām valstīm un no tām Pārvadājumi uz trešām valstīm 55. pants 1. Ja pārvadājums sākas Līgumslēdzēju pušu teritorijā un tam ir jābeidzas ārpus Līgumslēdzēju pušu teritorijas, piemēro 52. un 53. pantu. 2. Muitas iestāde robežstacijā, caur kuru preces izved no Līgumslēdzējas puses teritorijas, rīkojas kā galamērķa iestāde. 3. Galamērķa iestādē nav jāizdara nekādas formalitātes. Pārvadājumi no trešām valstīm 56. pants 1. Ja pārvadājums sākas ārpus Līgumslēdzēju pušu teritorijas un tam ir jābeidzas Līgumslēdzēju pušu teritorijā, muitas iestāde robežstacijā, caur kuru preces ieved Līgumslēdzēju pušu teritorijā, rīkojas kā nosūtītāja iestāde. Nosūtītājā iestādē nav jāizdara nekādas formalitātes. 2. Muitas iestāde, kurā preces uzrāda, rīkojas kā galamērķa iestāde. Formalitātes, kas paredzētas 54. pantā, izdara galamērķa iestādē. Tranzīta pārvadājumi cauri Līgumslēdzēju pušu teritorijai 57. pants 1. Ja pārvadājums sākas un tam jābeidzas ārpus Līgumslēdzēju pušu teritorijas, kā nosūtītājai iestādei un kā galamērķa iestādei ir jādarbojas tām muitas iestādēm, kas minētas attiecīgi 56. panta 1. punktā un 55. panta 2. punktā. 2. Nosūtīšanas un galamērķa iestādē nav jāizdara nekādas formalitātes. Preču no trešām valstīm vai tranzīta preču muitas statuss 58. pants Preces, ko pārvadā saskaņā ar 56. panta 1. punktu vai 57. panta 1. punktu, uzskata par pārvietojamām saskaņā ar T 1 procedūru, ja vien attiecībā uz tām nav iesniegts T 2 L dokuments, kurā apliecināts attiecīgo preču Kopienas statuss. Statistikas noteikumi 59. pants (Šajā papildinājumā nav 59. panta.) Citi noteikumi Tie I papildinājuma noteikumi, kas nav piemērojami. 60. pants Nepiemēro tos konvencijas I papildinājuma II un III sadaļas noteikumus, kas šās nodaļas, jo īpaši tās 12. panta 3.–6. apakšpunkta, 17. un 23. panta, 26. panta 1. punkta un 41. panta piemērošana rezultātā zaudē regulējuma priekšmetu. Normālās procedūras un vienkāršotās procedūras darbības joma 61. pants 1. Papildinājuma 29.–43. panta noteikumi neliedz izmantot I papildinājumā paredzēto procedūru, šajā gadījumā tomēr piemērojot 31. un 33. pantu. 2. Šajā gadījumā, sastādot starptautisko preču pavadzīmi vai starptautiskā ekspressūtījuma pavadadresi, attiecīgi 20. vai 32. ailē ir skaidri jāieraksta atsauce uz tranzīta dokumentu vai dokumentiem. Šajā atsaucē norāda katra izmantojamā dokumenta veidu, izdevēju iestādi, izdošanas datumu un reģistrācijas numuru. Turklāt starptautiskās preču pavadzīmes vai starptautiskā ekspressūtījuma pavadadreses 2. eksemplāru apzīmogo dzelzceļa iestāde, kas atbild par pēdējo tranzīta darbībā iesaistīto dzelzceļa staciju. Iestāde apzīmogo dokumentu pēc tam, kad pārliecinājusies, ka attiecīgais tranzīta dokuments vai dokumenti attiecas uz šo preču pārvadājumu. Ja 1. punktā un šā punkta pirmajā daļā minētās tranzīta darbības beidzas EBTA valstī, minētā valsts var noteikt, ka starptautiskās preču pavadzīmes vai starptautiskā ekspressūtījuma pavadadreses 2. eksemplāru uzrāda muitas iestādē, kas ir atbildīga par pēdējo tranzīta darbībā iesaistīto staciju. Iestāde apzīmogo dokumentu pēc tam, kad pārliecinājusies, ka attiecīgais tranzīta dokuments vai dokumenti attiecas uz šo preču pārvadājumu. 3. Konvencijas I papildinājumā noteikto procedūru nevar izmantot, ja piemēro 44.–58. pantu. 4. Ja tranzīta darbību veic, izmantojot TR nodošanas dokumentu atbilstīgi 44.–58. pantam, uz darbībā izmantoto starptautisko preču pavadzīmi neattiecina 29.–43. panta, 59. un 60. panta un 61. panta 1. un 2. punkta darbību. Starptautiskās preču pavadzīmes 32. ailē dod skaidru atsauci uz TR nodošanas dokumentu. Šajā atsaucē jābūt vārdiem "Nodošanas dokuments", aiz kā ir sērijas numurs. II NODAĻA NOSŪTĪTĀJĀS UN GALAMĒRĶA IESTĀDĒS IZDARĀMO FORMALITĀŠU VIENKĀRŠOŠANA Vispārīgi noteikumi 62. pants Katra valsts ir tiesīga vienkāršot ar tranzīta procedūru saistītās formalitātes, kas tās teritorijā jāizdara nosūtītājā un galamērķa iestādē, saskaņā ar šādiem noteikumiem. Formalitātes nosūtītājā iestādē Apstiprināts sūtītājs 63. pants Katras valsts muitas dienests var atļaut personai, kas atbilst 64. panta nosacījumiem un kas paredz izdarīt tranzīta darbības (še turpmāk — "apstiprināts sūtītājs"), neuzrādīt nosūtītājā iestādē ne attiecīgās preces, ne tranzīta deklarāciju, kas uz tām attiecas. Atļaujas nosacījumi 64. pants 1. Konvencijas 63. pantā paredzēto atļauju piešķir personām: a) kuras bieži sūta preces; b) kuru grāmatvedības ieraksti muitas dienestiem dod iespēju pārbaudīt viņu darbības; un c) kuras, ja saskaņā ar T 1 vai T 2 procedūru ir vajadzīgs galvojums, dod vispārējo galvojumu. 2. Muitas dienests var neizsniegt atļauju personām, kas nespēj dot nodrošinājumu, ko minētais dienests uzskata par vajadzīgu. 3. Iestādes var atsaukt atļauju, jo īpaši, ja apstiprinātais sūtītājs vairs neatbilst 1. punkta nosacījumiem vai vairs nevar dot 2. punktā minēto nodrošinājumu. Atļaujas saturs 65. pants Muitas dienesta izdotajā atļaujā konkrēti norāda: a) muitas iestādi vai iestādes, kas attiecībā uz sūtījumiem ir pilnvarotas nosūtītājas iestādes; b) termiņu, kurā apstiprinātajam sūtītājam ir jāsniedz ziņas nosūtītājai iestādei par nosūtīšanai paredzētajiem sūtījumiem, un kārtību, kā šīs ziņas ir jāsniedz, lai minētā iestāde varētu izdarīt vajadzīgo kontroli pirms preču nosūtīšanas; c) termiņu, kurā preces jāuzrāda galamērķa iestādē; un d) veicamos identifikācijas pasākumus. Šajā nolūkā muitas dienests var noteikt, ka uz transportlīdzekļa vai iepakojuma vai iepakojumiem ir jābūt īpaša veida muitas dienesta atzītām plombām, ko piestiprina apstiprinātais sūtītājs. Iepriekšēja atļauja 66. pants 1. Atļaujā nosaka, ka nosūtītājai iestādei paredzēto aili T 1 vai T 2 deklarācijas veidlapā: a) iepriekš apzīmogo ar nosūtītājas iestādes zīmogu un paraksta šās iestādes amatpersona; vai b) apzīmogo apstiprināts sūtītājs ar īpašu metāla zīmogu, ko atzinis muitas dienests un kas atbilst šā papildinājuma IX pielikumā esošajam paraugam. Zīmoga nospiedums uz veidlapām var būt iepriekš iespiests, ja iespiešana ir uzticēta apstiprinātai spiestuvei. Apstiprinātais sūtī